text:
Zinezigqinamba nezikole ezizimele - Isasa
2012-12-05 14:02
Johannesburg - Awuqondile kahle umqondo wokucabanga ukuthi zonke izikole ezingekho ngaphansi kukahulumeni, zisesimweni esingcono, lowo umqondo owedukile, kusho abe-Independent Schools' Association of SA (Isasa), ngoLwesithathu.
Umkhulumeli we-Isasa uPrim Gower uthi zikhona izikole ezizimele ezidinga uxhaso.
"Iqiniso wukuthi kunezikole ezizimele ekumele engabe ziyaluthola uxhaso, lezi zikole zikhokhisa imali ephansi ekhonekayo. Angeke kwathiwa zingcono kunezikole ezingaphansi kukahulumeni."
I-Isasa isho kanjena ngesikhathi iphendula uNgqongqoshe woMnyanho wezeMfundo u-Angie
Motshekga, ophawule wathi akumele kuqhathaniswe izikole ezizimele nalezo zikahulumeni.
Ungqongqoshe usho lokhu ekhuluma nephephandaba iCape Times ngoLweibili, ngemuva kokudedelwa kwemiphumela yabafundi ababhale ukuhlolwa kukazwelonke.
UMotshekga ukhale ngokugcwala kakhulu ezikoleni zikahulumeni, wathi: "Angeke uqhathanise ama-aphula nobhanana."
Imiphumela yabafundi bakwa-Grade 1 kuya ku-Grade 9, babhala ukuhlolwa ngoSeptemba, iveze ukuthi bancane kakhulu abafundi abakwazi ukubhala nokubala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


c: text/html

text:
Inkantolo iphinde yammisa futhi uMdluli emsebenziniComment on this story
INKANTOLO yezabaSebenzi eGoli izolo ivune isicelo sabe-SA Police Service sokuba kuqhutshekwe nokuthi amiswe emsebenzini oyiNhloko yezobuNhloli kuleli, uMnuz Richard Mdluli (osesithombeni).
NgoLwesihlanu yona le nkantolo yakhipha umyalelo wokuthi ukumiswa kwakhe emsebenzini kuguqulwe nakuba abameli boMnyango wezamaphoyisa babengekho enkantolo.
NgoMgqibelo abameli be-SAPS bafake isicelo enkantolo befuna ukuthi lesi sinqumo sibuyekezwe.
Ummeli uWilliam Mokhari omele uMkhuzi wamaphoyisa obambile, uKhomishana Nhlanhla Mkhwanazi, uthe isinqumo esikhishiwe ebesivuna uMdluli besiqubula imibuzo ngoba sikhishwe ngendlela engaqondakali futhi kungenzeka ukuthi sinobugebengu phakathi.
Emaphepheni asenkantolo uMokhari uthe lesi sinqumo senziwe ngokungekho emthethweni.
UMokhari ubuze ukuthi kungenzeka kanjani ukuthi inkantolo ikhiphe isinqumo kulolu daba ekubeni icala kulindeleke ukuthi lingene enkantolo namuhla.
Uthe leli cala bekungamele lilalelwe ngaphandle kwazo zonke izinhlangothi ezithintekayo. UMdluli wamiswa okwesibili ngesonto eledlule emiswa nguye uMkhwanazi.
Ngonyaka odlule uMdluli ubebhekene necala lokukhwabanisa nenkohlakalo mayelana nokusebenzisa budedengu imali yezobunhloli ethenga izimoto zikanokusho eqasha nezihlobo zakhe.
Ubebhekene futhi necala lokubulala umyeni wowayeyintombi yakhe, u-Oupa Ramogibe. Yiwo lama cala aholela ekutheni amiswe emsebenzini.
Kulo nyaka wonke amacala ahoxiswa uMdluli wabe esebuyiselwa emsebenzini ngoMashi. Emuva kwemvunge eyayiqhamuka emaqenjini aphikisayo uNgqongqoshe wamaphoyisa, uMnuz Nathi Mthethwa, wabe esemsusa wamfaka kolunye uphiko kodwa uMkhwanazi wanquma ukumumisa.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines

robotstxt: allowed

filter: keep


text:
U-R300m kulingiswa imigwaqo e-E Cape
2012-11-23 10:01
Johannesburg - Sekubekwe eceleni isamba sika-R300 million kuze kuzolungiswa imigwaqo yase-Eastern Cape eyagugiswa yizikhukhula, kusho umbiko wezindaba zeDispatch Online.
Imali lena kuthiwa izosetshenziswa ezinhlelweni ezingu-30 zokwelekelela, kusukela kwahlasela izikhukhula ngo-2011, lokhu kuqinisekiswe ngumqondisi obambile eMnyangweni wezokuThutha esifundazweni uSandile Booi nemenenja yoMnyango uCraig McLachlan.
Embikweni woMnyango wonyaka, odedelwe ngenyanga ka-Okthoba, uMnyango wahlawumbisela ukuthi ukulungiswa kwemigwaqo kuzodla u-R1.08 billion.
AbakwaSA National Roads Agency Ltd (Sanral)
bavuma ukuthatha ingxenye engu-4750km yemigwaqo yase-Eastern Cape, yathembisa ukwelekelela ngesamba esingu-R150 million.
UBooi noMcLachlan batshele abezindaba bathi udaba lwama-etolls yilona oluphazamise abakwaSanral, ekuxhaseni kwabo lesi sifundazwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Bafuna kwesule umengameli eMaldives
2013-02-15 14:01
Colombo - Zimbili izinsuku loyo owabe enguMengameli waseMaldives uMohamed Nasheed, ebhace ezindlini zenxusa lezwe eNdiya, kusho umkhulumeli weqembu, oveze ukuthi Nasheed, angeke aphume ekubhaceni kuze kuba uyasula esikhundleni umengameli ophethe.
Ngokusho kuka-Abdul Gafoor, ongumkhulumeli weMaldivian Democratic Party, impilo kaNasheed isengozini, uthi usetshelwe ukuthi akuqhubeke nokubhaca ezindlini zenxusa.
"Likhulu izinga lokwesabisa, akumele aphumele ngaphandle," kusho uGafoor.
UNasheed
wangena ekubhaceni ngoLwesithathu, ngemuva kokuthi inkantolo ithembise ukumbona kulandela ukungaveli azokwethamela amacala abhekene nawo.
UNasheed kuthiwa wakhipha umyalelo ethi akuboshwe elinye lamajaji, eziphendulela uthi leli cala linenhlasi yezombusazwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AP


text:
Kusakubi eHex River Vallley
2012-11-16 12:01
Johannesburg - Ababhikishi abanolaka bahlasele izitolo bashisa namabhilidi aseSwellendam, eHex River Valley, eWestern Cape, kusho amaphoyisa ngoLwesihlanu.
"Sithole umbiko othi kunodlame oluqhubekayo ababhikishi bashisa izitolo, nokho njengamanje isimo siyalawuleka," kusho okhulumela amaphoyisa aseWestern Cape uLieutenant General Andre Traut.
UTraut uthi amaphoyisa aqaphe isimo ngeso lokhozi, imibiko ithi kuvalwe imigwaqo njengoba ababhikishi beshisa amathayi emgwaqeni futhi bebeke namatshe.
Izindaba ze-eNews Channel Africa (eNCA), zithi kushiswe izitolo ezithengisa utshwala kanjalo nebhusha eSwellendam.
Umbiko uthi ulinganiselwa ku-R120 000 umonakalo odalekile ebhusha, uqhubeke uthi kwebiwe isamba semali engu-R30 000, abezindaba ze-eNCA bathi amaphoyisa asebenzise izinhlamvu zenjoloba ukuhlakaza isixuku.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Sigcine ngokushona isiboshwa saseGroenpunt
2013-01-18 10:02
Free State - Sigcine ngokushona isiboshwa esibonwe yizintatheli zephephandaba iThe Star sishaywa ojele, ejele laseGroenpunt, ngokusho kombiko.
Ojele bathi lesi siboshwa sibulawe ukulimala ngesikhathi "kudingeka ukuthi basebenzise isihluku" ngesikhathi besishaya ngemuva kokuthi sizame ukubulala ujele.
Lesi siboshwa, elingakakhishwa igama laso, besigweba iminyaka engu-16 ejele ngokuphanga sisebenzisa indluzula nokushaya ngenhloso yokulimaza.
Lowo onguKhomishana woMnyango wezokuHlunyeleliswa kweziMilo eFree State naseNorthern Cape uGrace Molatedi
ukuqinisekisile ukushona kwalesi siboshwa kanti esinye silimale kanzima ngesikhathi belwisana nojele ngoLwesine.
Izintatheli ezithathe izithombe ngesikhathi ojele beshaya lesi siboshwa zavalelwa, zaphucwa amakhamera kwacishwa izithombe.
- Landela
IzindabaNews24 kuTwitter
- News24


text:
Kuthungathwa ababulali bamaphoyisa eKenya
2012-11-14 07:36
Nairobi - Inqwaba yabantu iyabaleka enyakatho ntshonalanga neKenya ngemuva kokuthi umbutho wezokuvikela uqale ukuthungatha labo abeba imfuyo, nokuthiwa basoconge amaphoyisa angu-32.
Abahlaseli abebehlome ngezizenze neziqhumane babulale amaphoyisa ngempelasonto - nokuchazwe njengesigameko esingakaze sabonakala eKenya sokuhlaselwa kwamaphoyisa emlandweni wezwe.
UMengameli waseKenya uMwai Kibaki ngoLwesibili uyalele amaphoyisa namasosha ukuba afune ababulali aze abathole.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Kumele abuyise ithemba uGordhan - Sacci
2013-02-21 16:16
Cape Town - AbakwaSA Chamber of Commerce and Industry (Sacci), bathi uNgqongqoshe woMnyango wezeziMali uPravin Gordhan kumele abuyise ithemba kubatshalizimali, uma esethula isabelo zimali sakhe.
ISacci ithi kumele kubekwe obala zonke izinhlelo zikahulumeni zokusetshenziswa kwezimali zabakhokhi bentela, kuphinde kucaciswe nangeNational Health Insurance kanye nentela.
Kumele ungqongqoshe achaze ukuthi uhulumeni uzokwenzanjani ukuzama ukuhlangabezana nezindleko zezingqalasizinda, kanjalo nezinhlelo zokuzama ukufukula abantu abasha.
Ngesonto eledlule ngesikhathi uMengameli wezwe uJacob Zuma evula iPhalamende, wathinta kancane udaba lwesibonelelo sabantu abasha abangasebenzi, wathi kunesivumelwano esikhona phakathi kweqembu nezinhlangano ezidlelana nalo.
“Kumele ungqonqgoshe abuyisele ithemba kubatshalizimali bakuleli kanjalo nabasenazweni ngaphandle. Kumele babone ukuthi umnotho wezwe uzinzile.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
U-Oscar uzophathwa njengazo zonke iziboshwa
2013-02-15 16:44
Johannesburg - Umsolwa ecaleni lokudubula abulale intombi, u-Oscar Pistorius, angeke aphathwe ngendlela eyehlukile kwezinye iziboshwa ezibhekene namacala njengoba etokile, kusho inhlangano yezokuShushiswa koMphakathi i-NPA ngoLwesihlanu.
Umkhulumeli we-NPA uMedupe Simasiku uthe uPistorius uzotoka esiteshini samaphoyisa, uthe uzohlala impelasonto yonke, kuze kuba uvela ngaphambi kwenkantolo.
"Sicabanga ukuthi kumele umsolwa uPistorius, anikwe ithuba elanele lokuxhumana nommeli wakhe noma nomndeni,” kusho uSimasiku.
"Angeke aphathwe njengosaziwayo la. Akwenziwa lokho, yisinqumo senkantolo esithi akatoke esiteshini samaphoyisa. Angeke sakwazi ukuphikisa ukuthi agqunywe esiteshini samaphoyisa.”
Umsolwa uvele ngaphambi kwenkantolo ngoLwesihlanu, ngezinsolo zokudubula abulale intombi yakhe uReeva Steenkamp.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UMandawe uthi akesabi muntu kuleliComment on this story
ZAKHELE XABA
UZISHAYA isifuba ngokungabi nantanga esibhakeleni saseNingizimu Afrika uBoitsepo Mandawe ozolwa impi yokuhlungela isicoco se-SA welterweight ngasekuqaleni kukaJuni.
UMandawe osehlulwe kabili, ngumshayisibhakela oyedwa ezimpini zokuhlungela lesi sicoco, uzobhekana noMthobisi “The Terminator” Buthelezi empini ezoba seSandton Convention Centre, eGoli, ngoJune 2.
Laba bashayisibhakela bazohlungela ukulwela lesi sicoco esishiywe nguChris van Heerden osephethe ese-International Boxing Organisation (IBO) welterweight. Empeleni nguye uVan Heerden oseliphazamise kwaze kwaba kabili iphupho likaMandawe lokulwela lesi sicoco njengoba amehlula ngo-2009 nanyakenye.
“Akekho umshayisibhakela ongangishaya eNingizimu Afrika,” kusho uMandawe yize ake washaywa nguVan Heerden.
Kungenzeka ukuthi uMandawe ugcwele ukuzethemba ngoba engasekho uVan Heerden kubashayisibhakela angase abange nabo isicoco nokunguye yedwa osamehlulile selokhu aqala isibhakela esikhokhelayo ngo-2007.
“Ngisho naye uVan Heerden uyazi ukuthi empini yethu yokugcina ngangimshayile kodwa amajaji azisholo okwawo. Angimesabi uyakwazi lokho,” kusho uMandawe ogcizelele ukuthi leli yithuba lakhe lokubeka izandla zakhe ebhandeni ayekade eligaqele.
Ozonqoba phakathi kukaMandawe noButhelezi bekufanele abhekane noTsiko Mulovhedzi owagingqela uSicelo Mzobe ongafikanga empini yokuhlunga kodwa kungahle kushintshe konke lokho. Kuvele ukuthi uMulovhedzi usevume ukulwa noNtuthuko Memela waseMnambithi empini engamlahlekisela ngethuba lokulwela isicoco. Kungenzeka ibhande ligcine libangwe nguMemela nozonqoba phakathi kukaMandawe noButhelezi uma uMulovhedzi egcina eyithathile le mpi acushelwe umgoga ngayo.
Njengokujwayelekile, ngesikhathi ekhuluma naleli phephandaba uMandawe ubengaliphathi elokuthwala ubunzima kule mpi umphumela wayo obhekwe ngabantu abaningi.
“Anginalo noluncane uvalo ngale mpi, ngikhululekile. Ngizomfundisa isibhakela uButhelezi. Ngizomlinda nje ngimbone ukuthi uphetheni bese ngiyamgingqa,” kusho uMandawe.
Ngakolunye uhlangothi uButhelezi oqeqeshwa nguPeter Smith, ngeke athathwe kancane njengoba esahlulwe kanye ezimpini ezingu-12 kanti uMandawe usahlulwe kabili kwezingu-11.


text:
USerero unguLionel Messi wakuleli - Igesund
2013-01-04 08:59
Johannesburg - Umqeqeshi weqembu lesizwe iBafana Bafana uGordon Igesund, uthi amagalelo kaThulani Serero eqenjini lesizwe, angawafanisa namagalelo kaLionel Messi, kuBarcelona.
Umbiko wefootball411.com, uthi uSerero ungumdlali obengabazeka emidlalweni ye-2013 Africa Cup of Nations, ngenxa yokushaywa indiva yiqembu lakhe i-Ajax Amsterdam.
Kodwa u-Igesund uthi ukholwa wukuthi iBafana iyamdinga lo mdlali.
"UThulani Serero ungumdlali obaluleke kakhulu. Uyakwazi ukudlula emadodeni futhi usamncane. UnguLionel Messi waseNingizimu Afrika,” kusho u-Igesund.
"Yize enokulimala, usuku nosuku ukhombisa ukuba ngcono. Kuyothi kuqala imidlalo uyobe eluleme ngokuphelele ukuthi angadlala imizuzu engu-90.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone 10 kuba nokuqhuma emayini eRussia
2013-02-11 16:15
Moscow - Abavukuzi abayishumi bashonile ngesikhathi kuba nokuqhuma emayini yamalahle edololobheni elisenhla nezwe laseRussia, iVorkuta, kusho umbiko kahulumeni ngoMsombuluko.
Bangu-259 abavukuzi abakade besebenza emathunjini omhlaba, ngesikhathi kwenzeka lokhu kuqhuma, emayini iVorkutinskaya.
Abavukuzi abaningi batakuliwe, nokho abayishumi badlula emhlabeni, kusho umbiko.
"Akucacile kahle ngekusasa labantu abayisikhombisa," kusho isitatimende.
Isikhulu sezokuphepha uVladimir Puchkov, kulindeleke ukuthi aziyele emathupha emayini, ngenhloso yokuyohlola isimo, kusho isikhulu kuhulumeni u-Elena Smirnykh.
Imindeni yabashonile izonxeshezelwa ngo-$66 000, umndeni ngamunye, kusho uSmirnykh, etshela abezindaba.
Kube nokulimala kwabatakuli, kwadingeka kuthunyelwe enye indiza ebusuka eMoscow.
– Landela Izindaba News24 kuTwitter
(@IzindabaNews24).


text:
Limi ku-23 elabashone eChina
2012-11-26 14:02
Beijing - Isibalo sabantu abashone kuqhuma imayini eChina sesikhuphukele ku-23 ngoMsombuluko kulandela ukuba kutholakale isidumbu somvukuzi ebesingakatholakali, kusho abezindaba kuleliya lizwe.
Abatakuli bathole isidumbu ngemuva kwezinsuku ezimbili kuqhume igesi emayini yamalahle iXiangshui eLiupanshui, esifundazweni iGuizhou, kusho iXinhua.
Uphenyo lwesikhashana lugxeka ezokuphepha ngalesi sigameko, kusho umbiko.
Ngemuva kokuqhuma okwenzeka ngoMgqibelo, bangu-18 abantu okwabikwa ukuthi bashonile kwathi ngeSonto abezokuphepha babika ukuthi isibalo sesifinyelele ku-22.
Bahlanu abavukuzi abalimele.
IChina iyizwe elihamba phambili emhlabeni ngokusebenzisa amalahle.
Kodwa izimayini zakhona zihamba phambili ngokufa kwabantu ngenxa yemithetho yakhona, nenkohlakalo.
Izingozi ziningi ngoba abanikai bezimayini babheka kakhulu inzuzo.
- Landela
IzindabaNews24 kuTwitter
- Sapa - AFP


text:
UNale uzobuyela ejokeni
2012-09-12 13:11
Johannesburg - Umdlali wasemuva weKaizer Chiefs, uJimmy Tau, ngeke adlale uma leli qembu selibhekene neBlack Leopards ngoMgqibelo eFNB Stadium, kodwa uAbia Nale yena angase adlale, kubika iKickOff.com.
UTau usebuyele ekuzilolongeni ngokugcwele neqembu ngemuva kwezinyanga ezintathu engadlali ngenxa yokulimala eqakaleni, kodwa nakuba kunjalo umqeqeshi weziMpofana uStuart Baxter uthi lo mdlali akakakulungeli ukudlala.
Ngakolunye uhlangothi, uNale yena obenikwe ikhefu ngemuva kokudlula emhlabeni kukababa wakhe, ngenyanga edlule, ngokusho kukaBaxter wenza ezibukwayo ejimini.
"UJimmy akakakulungeli ukudlala, kodwa uNale usekulungele. Wenza into encomekayo ejimini,” kuqhuba umqeqeshi.
UNale angavala isikhala sikaSiphiwe Tshabalala, uma ephunyuzwa kulandela ukuthola kwakhe ukulimala ngesikhathi iBafana idlala neMozambique ngoLwesibili.
"Ngibone uShabba ephuma ungakapheli umdlalo ngenxa yokulimala kanti futhi okwamanje asinalo ulwazi lokuthi ulimale kangakanani," esho
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kushone 18 kunyathelwana eNdiya
2012-11-20 07:23
New Delhi - Kushone abantu abangu-18, abayishumi kubona yizingane, ngesikhathi kuqubuka isiphithiphithi begxobana ngezinyawo emcimbini wamaHindu, eBihar, eNdiya, kusho abezindaba.
Lesi sibhicongo senzeke osebeni lomfula iGanges, ePatna ngesikhathi abenkolo yamaHindu besendleleni ebuyayo ngemuva komkhululeko weChhath Festival, ngokusho kwe-IANS News Agency.
Kuwe ibhuloho lokuzenzela, nokudale isiphithiphithi, kusho amaphoyisa.
- Landela
IzindabaNews24 kuTwitter
- Sapa-DPA


text:
Bahlukene phakathi ngowine e-casino
2013-01-22 16:23
Cape Town - Ngesikhathi ebona ukuthi uyahluleka ukuzilawula, usomabhizinisi uMahesh Kalidas, 53, wazicelela ukuthi angavunyelwa ukugembula kuwona wonke ama-casino akuleli.
Nokho uthi iMontecasino yaphula isivumelwano yamvumela ukuthi angene agembule.
Ngemuva kokuwina kwakhe i-jackpot, i-casino iyala ukumnika imali yakhe ayiwinile engu-R129 000, futhi isimthwese icala lokungena endaweni ngaphandle kwemvume.
UKalidas uthi kuyamxaka ukuthi bangamvumela ukuthi adlale ngesikhathi edliwa, kodwa kuthi uma ewina bese ethweswa icala, uthi angeke aphumule bengambuyiselile imali yakhe adlale ngayo kusukela ngoFebhuwari kuya ku-Okthoba ngonyaka owedlule.
Abafundi bahlukene phakathi ngalolu daba, babeke kanje:
UPhumla Mlipa uthe: Mina ngokwami bengizothi abamnike imali yakhe ngoba bayamazi futhi benza isivumelwano, bona futhi behluleka ukusigcina.
I-casino yabona ukuthi ayimngenise, usewinile-ke manje, sekukhona inkinga ekubeni akubanga khona kukhuluma mabemfaka.
Hhayi bo! abayeke ukudlala ecasino ngoba ukuba ubewine u-R2000 bebazomyeka.
UThemba Ntuli uthe: Mina ngibona kuyi-casino enephutha lapha, isizathu sisobala - Uvunyelwe kanjani lo mnumzane ukuthi adlale?
Bekuwumsebenzi we-casino ukuthi ngesikhathi ebonakala bese ekhishwa, njengoba wayesicelele.
I-casino inamakhamera agcwele yonke indawo, abakwazi ukungamuboni sonke lesikhathi.
UMelokuhle Scelosamazulu uthe: Uyaphambuka uKalidas, nguyena ongene endaweni yokugebhula ngokungekho emthethweni.
Wazisholo yena ukuthi akasafuni ukungena, manje useshaya ingwijikhwebu usefuna imali. Kumele akhumbule ukuthi uwine endweni engafanele ngesikhathi esingafanele.
UDocter Mngadi uthe: I-casino yenze kahle kakhulu yangamnika, le ndoda ize yazi kahle kamhlophe ukuthi ayivumelekile futhi yenza isivumelwano sokuthi angeke itholakale ngaphakathi.
UKalidas yisephulamthetho ekumele siboshwe.
UMbongeni Ndlovu uthe: Cha abamnike imali yakhe ayiwinile bo!
Ingani uyasho nje ukuthi kudala edlala edliwa yize ebengenayo imvume kodwa azange bambeke icala, i-casino ingazozenza izihlakaniphi.
Okukuqala i-casino nayo iphule umthetho ngokuvumela umuntu ongenamvume yokuthi agembule, ukube i-casino nayo azange yenze ubudedengu ngabe akunjena
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Owesifazane ubulale isoka
2012-12-27 14:31
Johannensburg - Owesifazane usolwa ngokubhokoda ngommese abulale isoka lakhe, 39, e-Addo, kusho amaphoyisa ase-Eastern Cape ngoLwesine.
UWarrant Officer Marianette Olivier uthe lo wesifazane usolwa ngokugwaza isoka lakhe ngoKhisimusi ngemuva kwengxabano eNomathamsanqa.
U-Olivier uthi abangani babe sebebalamula isoka lahamba, kuthiwa libe selibuya nomphini wempiki.
Owesifazane ube esemgwaza waphelela endaweni yesehlakalo.
Ube esekhalelwa ngamasonto kaSigonyela kanti kulindeleke avele eNkantolo yeMantshi yaseKirkwood ngecala lokubulala.
- Landela
IzindabaNews24 kuTwitter
- SAPA


text:
Usiza abantu ukuthi baqale izinhlelo zokusiza umphakathiComment on this story
LUNGI LANGA
ISIFISO sokubona abantu bangakubo bethuthuka kwezezimali senze owesimame obenguthisha iminyaka eminingi waqala isikhungo sokucija ngamakhono.
UNkk Thandiwe MaMkhwanazi Zondi (49) waseCamperdown ongumnikazi wekolishi lokucija ngamakhono, iBondiswa FET College, eseCamperdown, uthe ukubona kusekuncane lokhu asekwenzile ngokuqala leli kolishi.
Ukuliqala kwakhe kulandela ukushiya ukufundisa abesekwenze iminyaka engu-11.
Uthe yize ayekuthanda ukufundisa wabona kungcono ayeke ayosebenza ezinhlanganweni ezisiza abantu ngaphandle kokulindela ukukhokelwa, ama-NGO, okwamnika ithuba lokuzihlanganisa ezinhlelweni zokusiza umphakathi.
Uthe babesiza abantu ukuthi baqale izinhlelo zokusiza umphakathi baphinde babafundise ngokudlulisela ulwazi kwabanye.
“Kwenye inhlangano engangikuyo besisiza abantu ngokubafundisa ngesifo sengculazi nokuthi singanqandwa kanjani,” kusho uNkk Zondi.
Okuningi kwalokhu kwakungukufundisa abantu abazodlulisela ulwazi kubantu, isikhathi esiningi kwakuba ngonompilo ababevakashela amalungu omphakathi bezobachushisa ngezindlela zokugwema igciwane nokuthi bangenza kanjani uma sebelitholile. Babecija abantu ababezofundisa abantu abadala abenza i-Adult Basic Education and Training (ABET).
Ikolishi lakhe lenza okufanayo – licija abantu abadlulisela ulwazi kwabanye.
Uthe kunzima ukudlulisela ulwazi onalo kwabanye uma ungaqeqeshiwe kukho.
Kunabantu abanezinto abazaziyo okuthi uma sekufanele baludlulisele komunye umuntu bahluleke.
Ikolishi lakhe liqale ngo-2008 kodwa kuze kube manje lilokhu lidlondlobele. UNkk Zondi akagxilile ekucijeni labo abafuna ukudlulisa ulwazi kuphela kodwa ucija abantu abazimisele ukungena kwezamabhizinisi nabanamabhizinisi.
Uthe uba nemihlangano yasekuseni lapho ekhuthaza khona abesifazane ukuthi bangene kwezamabhizinisi.
“Kunabantu abanamakhono angabenzela imali kodwa kube wukuthi abazi ukuthi bangaqala kuphi ukuvula amathuba okuthi lokho kwenzeke,” kusho uNkk Zondi.
Wenze isibonelo ngabantu abafuyile nabalimayo kodwa abangazi ukuthi bangakwazi ukudayisa imikhiqizo yabo, bangagcini nje ngokuyikhulisela ukuthi idliwe emakhaya abo kuphela.
Uthe kuningi laba abangakwenza kepha abantu ngeke babe nalolu lwazi uma kungekho ozosukumela ukubanika lona.
Okunye akwenzayo wukusiza osomabhizinisi abasafufusa ukuthi bakwazi ukuthuthukisa amabhizinisi abo.
Usezinhlelweni zokuletha olunye uhlelo oluqondiswe ezinganeni ezincane lapho zizofundiswa amaqhinga okonga imali. Lokhu kuzohlanganisa ukubafundisa ngokuthi imali ibekwa kanjani baphinde bafundiswe ukupela nezibalo nokunye okuzoqinisa ulwazi lwabo lwezinto zesikole.
Uthe lolu hlelo ngeke lube seCamperdown kuphela kepha luzodlulela nakwezinye izindawo.
UNkk Zondi uthe izingane ezivela emindenini ehlwempu zivame ukungabi naye umuntu ozozisiza ekubekeni imali ngoba isikhathi esiningi imali esuke ikhona ekhaya kuba ngeyokuthenga ukudla kanti kubalulekile ukuthi noma kuthengwa ukudla babenalo ulwazi lokubeka leyo mali encane abanayo. Kodwa uhlelo akulona olwezingane ezivela emindenini ehlwempu kuphela. Lolu hlelo azolwenza ngokubambisana nelinye lamabhange aziwayo luzokwenza ukuthi ingane nengane isheshe ifunde ngokubaluleka kokonga nokuhlelela ikusasa.
Uthe ufisa ukubona ikolishi lidlondlobala lifana namakolishi amakhulu azimele asezenzele igama.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Banengcindezi ongqongqoshe nezikhulu - Motlanthe
2012-11-16 14:03
Pretoria - Bunengcindezi ubudlelwano babanye abasebenzi bakahulumeni nezimiso zabo zezombusazwe, kusho iPhini likaMengameli wezwe uKgalema Motlanthe, ngoLwesihlanu.
"Ukuxhumana okukhona phakathi kwezisebenzi zikahulumeni nezimiso zezombusazwe, yinto entsha embusweni wentando yeningi eNingizimu Afrika," kusho uMotlanthe ekhuluma e-University of Pretoria.
"Ngezinye izikhathi lokhu kufaka ingcindezi kongqongqoshe kanjalo nabaqondisi eminyangweni kahulumeni. Ukushoda kwamakhono kuphinde kube nomthelela ekungaqhutshweni ngendlela komsebenzi."
UMotlanthe ubekhuluma emhlanganweni wesihlanu obizwa nge-5th Annual School
of Public Management and Administration, ePitoli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Makususwe okujivaza umbutho - YCL
2012-05-29 14:11
Johannesburg - Uma iGoodman Gallery ingayisusi yonke imidwebo ehlambalaza i-ANC namadlelandawonye ayo, izovalwa, kusho iYoung Communists' League embhikishweni eGoli ngoLwesibili.
"Le nhlangano ihlezi iqhakambisa ukuzwakalisa imizwa ngokukhululeka, kodwa akumele kubukelwe phansi abantu abanohlonze," kusho uNobhala Jikelele wale nhlangano uButi Manamela etshela isixuku ebesimashele kule ndawo yemibukiso eRosebank.
Utshele ababhikishi ukuthi umbutho "umelene nalo mdwebo".
Lo mdwebo ekukhalwa ngawo uveza uZuma, ubuntu bakhe bulenga ngaphandle.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Sihaqwe yizinambuzane isibhedlela eThekwini
2012-06-01 13:30
Johannesburg - Isibhedlela iKing Edward VIII, eThekwini kuthiwa sibhekene nenkinga yokuhlaselwa yizinambuzane ezihlanganisa amaphela, omiyane, amagundane nokunye okuningi okunwabuzelayo, kubika iphephandaba iMercury.
Iziguli, ikakhulu izingane ezisanda kuzalwa kuthiwa azisalali zihlushwa ngomiyane.
UNgqongqoshe woMnyango uDokotela Sibongiseni Dhlomo utshele iphephendaba wathi isimo asisimbi kakhulu.
“Omiyane badala isidina nje kuphela abasiyo ingozi engadala umalaleveva noma bathuthe izifo."
Omele inhlangano iDemocratic Nursing Organisation of SA, uCassim Lekhoathi, ukuphikisile ukusho kukaDhlomo.
"Omiyane bangadala izifo eziningi.... izingane ikakhulu zisenkingeni."
Amanzi angcolile kanjalo ne-swimming pool endala engasasetshenziswa kuthiwa yikona okudala lezi zinkinga, okhulumela uMnyango esifundazweni uChris Maxon, uthi iyalungiswa le nkinga.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Ugwetshiwe obaziwa ngele'black widow'
2012-04-13 10:06
Tokyo - Umfelokazi waseJapan owaziwa ngele"black widow" unikezwe isigwebo sentambo ngecala lokubulala abesilisa abathathu ayekade ethandana nabo ngoba efuna imali yabo.
UKanae Kijima, 37, wabulala amasoka akhe ayekade ehlangane nawo ezinkundleni zokuxhumana ze-internet.
Lona wayephuzisa amadoda amaphilisi okulala bese ewashunqisela ngentuthu yamalahle.
Inkantolo ithole ukuthi wayegila lo mkhuba ngoba efuna amadoda ayeke ukufuna ukubuyiselwa imali yawo.
"Wenza icala elikhulu kakhulu elesabekayo izikhawu ezintathu," kusho iJaji uKazuyuki Ohkuma.
Bangaphezu kwenkulungwane abantu abahambele inkantolo befuna ukuzwa isiphetho secala.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- Sapa - AFP


text:
IBanyana ithelwe ngehlazo kuma-OlympicsComment on this story
ZAKHELE XABA
South Africa (0) 1
Sweden (3) 4
LIVULE ngesibhaxu iqembu lesizwe lebhola labesifazane lakuleli, iBanyana Banyana emidlalweni yama-Olympics eqale izolo ebusuku, eCity of Coventry Stadium, eLondon.
IBanyana eqalayo ukungena kulo mqhudelwano ithelwe ngehlazo lika 4-1 yiSweden emdlalweni wokuqala kaGroup F okungelinye lamaqembu ahlonishwayo ebholeni labesifane emhlabeni. Kulo mdlalo kucace zisuka ukuthi iBanyana ihlangene nezimbila zithutha njengoba iSweden ishaye ipali kwaze kwaba yikathathu umdlalo usanda kuqala elakuleli lingakaze limkhahlelele nakanye unozinti obechitha isikhathi esiningi ezipholele.
Yize iBanyana iqale yakhombisa ukuba novalo kodwa ngokuqhubeka komdlalo ikhombise ukuzinza, yakha amathuba kodwa yehluleka ukuwaqedela nokwenze zishitshe ngo 3-0. Amagoli eSweden ashaywe nguLotta Schelin amabili, Nilla Fischer ukaputeni noLisa Dahlkvist kwathi eleBanyana lashaywa ngumakadebona, uPortia Modise ngesiwombe sesibili.
Yize iBanyana ishayiwe kodwa idlale ngokukhulu ukuzimisela ikakhulukazi ngesiwombe sesibili.
Emdlalweni olandelayo iBanyana izobhekana neCanada ngoMgqibelo ntambama ngo-2.45, eCoventry, eWales nokuwumdlalo okufanele izame ukwenyusa kuwo amasokisi ukuqinisa amathemba okwedlulela kuma-quarter final. Angu-12 esewonke amaqembu ebhola abesifazane angenele ama-Olympics kanti mabili kuphela avela e-Afrika, okuyiCameroon neBanyana. Amaqembu ahlukaniswe amaqoqo amathathu anamaqembu amane lilinye.
Amabili ayoqeda ehlezi phezulu iqoqo ngalinye ayohlanganiswa namabili alale isithathu kangcono ukwenza ayisishiyagalo-mbili azodlulela phambili. IBanyana iyovala nompetha bomhlaba iJapan ngoLwesibili ngo-3.30 ntambama, eCardiff.
IJapan ingelinye lamaqembu ayizimfivilithi ukugoduka nendodo yegolide kule midlalo emuva kokudlisela ogageni amaqembu esatshwayo emhlabeni afana ne-United States evikela indebe yama-Olympics, Brazil neFrance kweyendebe yomhlaba nyakenye.
Imidlalo yama-Olympics izovulwa ngokusemthethwe-ni kusasa kodwa ngenxa yobuningi bamaqembu ebhola kuvunyelwene ngokuthi asheshe aqale imidlalo yayo.
Sishicilele ungakapheli umdlalo weColombia neKorea DPR.
Isiyonke miphumela yemidlalo imi kanje:
South Africa 1-4 Sweden; Japan 2-1 Canada; Brazil 5-0 Cameroon; United States 4-2 France; Great Britain 1-0 New Zealand.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kushone ingane emlilweni eKapa
2012-10-29 07:32
Cape Town - Ingane ishe yaba ngumlotha ngesikhathi umjondolo ebikuwona wokheleka ngomlilo emijondolo yaseKosovo, ePhilippi ngeSonto, kusho uMkhandlu waseKapa.
Okhulumela umkhandlu uWilfred Solomons-Johannes uthe lo mlilo uqubuke ngabo-08:00.
Uthe umlilo ucekele neminye imijondolo emibili eSection C, eFisantekraal, eDurbanville.
“Lokhu kushiye abantu abane besele dengwane."
Uqhube ngokuthi abanye abantu abayisishiyagalombili basale bedinga eHout Bay ngesikhathi kusha umjondolo wabo.
EKhayelitsha, kusale dengwane abantu ababili ngesikhathi kungqongqa umjondolo wabo.
Abathintekile bahlinzekwe ngezinsiza zesikhashana.
- Landela
IzindabaNews24 kuTwitter
- SAPA


text:
Johannesburg - Umgadli waseMalawi u-Atusaye Nyondo usethembise ngokuthwalisa kanzima iBafana Bafana emdlalweni wokuzilungiselela i-Africa Cup of Nations ozoba seMoses Mabhida Stadium ngoMgqibelo.
IBafana isafuna ukuthola ukuzethemba ngaphambi kwale midlalo yamaqembu ase-Afrika, kodwa uFlames umile kwelokuthi bazolithwalisa kanzima iqembu likaGordon Igesund.
"Asizelanga ukuzongcebeleka lapha; zisodlala ibhola sinike iBafana umdlalo osezingeni eliphezulu,” kusho uNyondo etshela iKickOff.com.
"IBafana izodlala ku-Afcon ngakho kubalulekile ukuba siyinike umdlalo onzima futhi sethemba ukuthi nabalandeli baseThekwini bazobuka umdlalo omnandi kusasa.
"Umqeqeshi ufake esikwatini sakhe abadlali abanesipiliyoni kanye nabaselula. Nginethemba lokuthi abanye balabo abaselula bazosebenzisa lo mdlalo ukuzakhela igama ukuze bathole izinkontileka emaqenjini ePSL."
Iqembu laseMalawi livele linabo abadlali abaziwayo kuPSL, abafana noJosephy Kamwendo, Chiukepo Msowoya, Robert Ng'ambi kanye noLimbikani Mzava.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
News24


text:
Kubhikishe abakuleli eCuba
2013-02-22 08:33
Johannesburg - UNgqongqoshe wezeMpilo u-Aaron Motsoaledi usebhalele izitshudeni zakuleli ezenza izifundo zobudokotela eCuba incwadi, echaza ngokuthi uhulumeni umi kuphi ngesiteleka ezisingenele.
NgoFebhuwari 7, izitshudeni ezingu-187 kwezingu-1 200 zakuleli ezifundela ukuba ngodokotela eCuba zangena esitelekeni, kusho okhulumela uMnyango uJoe
Maila esitatimendeni.
Izikhalazo zabo zibandakanya ukuthi bafuna ukunyuselwa ngo-300% imali abanikezwa yona ukuba babhekane nezidingo ezincanyana, kuthunyelwe isikhulu kulo mkhakha eCuba, nokuthi abasafuni ukudla ukudla okunenyama yengulube.
“Ekubhekaneni nalolu daba uMnyango usola ukuthi kungenzeka ukuthi kukhona nenkinga yokushayisana kwemibono yamasiko, ukwamukeleka nokushintsha indawo, nokwenza kube nzima ukuthi abafundi babhekane nezifundo zabo," esho.
UMnyango ube usuthumela ithimba eCuba ukuyobhekana nale nkinga.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Izakhamizi Zithi Lokhu Zicitshelwa Ugetsi Ngaphandle Kwemvumo Kahulumende
UMnu. Elton Mangoma uthi wazise izigaba zonke zelizwe ngokuthi abantu bengacitshelwa ikakhulu kusaqhutshwa uhlelo lwama pre-paid meters.
Sithandekile Mhlanga
09.11.2012 19:24
WASHINGTON—
Izakhamizi emadolobheni amakhulu elizweni zithi inkampani kagetsi eye ZESA ayilandeli isinqumo sikahulumende esokuthi zingacitshelwa ugetsi kuhlelo lwe load shedding.
Umphathintambo obona ngokwethulwa kwamandla kagetsi uMnu. Elton Mangoma uthi wazise izigaba zonke zelizwe ngaleli nyathelo, ikakhulu ngalesisikhathi kusaqhutshwa uhlelo lwama pre-paid meters.
Uthi abacitshelwayo kufanele bakhululeke ukuzobika lokhu emahofisini ogatsha lwakhe ezigabeni zonke zelizwe.
Izakhamizi zeHarare zithi kulendawo ezigoqela emzini weWarren Park D, leRugare ezilokhu zacitshilwa ugetsi.
UMnu. Roderick Fayayo, isiphathamandla senhlanganiso ye Bulawayo Progressive Residents’ Association utshele uSithandekile Mhlanga weStudio 7 ukuthi indlela amagetsi acitshwa ngayo lokhu ingakaguquki.
Ingxoxo LoMnu. Roderick Fayayo


text:
Amasosha ase-ALgeria angenisa kumavukela mbuso
2013-01-17 10:01
Algeriers - Amasosha ase-Algeria asezungeze indawo la kuhlangene khona amaphekula angamaSulumane, ekuthiwa athumbe abantu basemazweni angaphandle, lokhu kwenzeka kusadlule usuku olulodwa vo kuhlaselwe amasosha.
Oshayasibhamu kuthiwa benze lokhu kuhlasela bekhombisa ukungahambisani nokwesekwa kokusebenzisana kweFrance namasosha kahulumeni waseMali.
UNgqongqoshe woMnyango wezangaPhandle e-Algeria uDahou Ould Kablia, ukhulume esiteshini sikamabonakude sikahulumeni wathi uhulumeni angeke abe nokuxoxisana namavukelambuso.
Amavukelambuso lana, atshela abezindaba zaseMauritaniana athi athumbe abantu abavela phesheya kolwandle abangu-41, laba bahlanganisa abantu abadabuka eFrance, Britain, Japan kanye nabayisikhombisa baseMelika.
Bathi lokhu kuthumba bakwenza njengophawu lokukhombisa intukuthelo yabo, ngokuthi uhulumeni avumele amabhanoyi ezempi aseFrance, ukuthi alekelele iMali, elwa namaSulumane asezweni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Sapa - AFP


text:
Akumele anikwe ibheyili uPistorius - ANCWL
2013-02-18 08:17
Johannesburg - Umsubathi u-Oscar Pistorius akumele anikezwe ibheyili uma esevela ngaphambi kwenkantolo ngoLwesibili, kusho uphiko lwabesifazane i-ANC Women's League.
Umkhulumeli wophiko uTroy Martens uthi imantshi kumele ikhumbule imibiko yabezindaba ethi umsolwa wenza icala ecabangisise kahle.
"Ngenxa yale mibiko, uphiko luyakuhlaba ukuthi kukhishwe ibheyili, siyacela abashushisi becala bayiphikise kakhulu," kusho uMartens.
UPistorius waboshwa ngoLwesine ngemuva kwezinsolo esithi udubule wabulala intombi yakhe engunobuhle uReeva Steenkamp, 29, owabulawelwa emzini ka-Oscar osePitoli.
Kumanje umsolwa usesitokisini kanti kulindeleke afake isicelo sebheyili ngoLwesibili uma evela ngaphambi kweNkantolo yeMantshi yasePitoli.
Uphiko lucele ukuthi kungabi nokwenzelela ekuboshweni kukaPistorius, lwathi kumele aphathwe njengazo zonke iziboshwa.
Lube seludlulisa amazwi enduduzo emndenini kaSteenkamp
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uzofihlwa ngelomshado wakhe odubuleke ngephutha
2013-02-25 10:06
Johannesburg - Uzophenduka umngcwabo umshado ebekubhekeke ukuthi ube ngoMgqibelo, lokhu kulandela isehlakalo sengozi yesibhamu, edlule nomphefumulo kamkhwanyana, kusho umbiko weBeeld.
USeymore Coetsee, 34, obeyimenenja eSwala Lodge, ngaseBela-Bela, udubuleke ngesibhamu sakhe esekhaya abezohlala kulo nonkosikazi wakhe.
Umnikazi wendawo yokuhlala uBryn Thomas uthi isibhamu besiphezu komshini wokuwasha obukade uthwelwe ngumufi, uthi siwele phansi sase sidubula.
Inhlamvu ingene esiswini yaphumela ngemuva yase ishaya uphahla, ingoduso kamufi uSam Sampson, 34, ibimele buqamama ibuka lesi sehlakalo senzeka.
UCoetsee ushonele endleleni eya esibhedlela, udadewabo u-Annemie, ogane umfowabo kaSampson utheleke esuka eBrithani ethi uze emshadweni engakwezwa ngale nhlekelele.
Umndeni uthi ushaqekile ngalesi sehlakalo.
"Kubuhlungu futhi kuyathusa, kumele sitshele abantu abahambele umshado ukuthi sekuzokuba ngumngcwabo," kusho isihlobo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Uthisha ubehola ehlezi ekhaya iminyaka
2012-11-16 08:30
Durban - Uthisha waKwaZulu-Natal nosethathe ikhefu lokugula iminyaka eyisishiyagalombili ubehola imali egcwele eMnyangweni wezeMfundo, ngokusho kombiko weThe Witness ngoLwesihlanu.
Lo thisha waseZululand, akakaze afundise kusukela ngo-Okthoba 15, 2004 kanti usedle uhulumeni imali engu-R397 911
ngezinsuku ezingu-1 615 zokufundisa.
Omunye uthisha waseThekwini wagcina ukufundisa ngo-Ephreli 18, 2007 njengoba yena kuthiwa usedle uhulumeni imali engu-R1 022 484 ngezinsuku ezingu-1 119 aseziphuthile ekumhlabakhefu wokugula.
Bobabili labo thisha bayavela embikweni wesabeloi sezimali soMnyango sika-2012/13.
Okhulumela uMnyango uMuzi Mahlambi uthe labo thisha abathintekayo bazohanjelwa yizikhulu zethimba elihlelwe yiNhloko yoMnyango uNkosinathi Sishi noNgqongqoshe uSenzo Mchunu.
Othisha okutholakala ukuthi abaguli ndawo bazoyalelwa ukuba babuyele ejokeni.
UMnyango uzimisele ngokubakhokhisa yonke imali abebeyidla behleli phansi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uyaqhubeka umsebenzi emakhazeni kuGale Street
2013-02-14 16:20
Durban - UMnyango wezeMpilo KwaZulu-Natal, uzichithile izinkulumo ezithi kunesiteleka esiqhubeka emakhazeni kahulumeni akuGale Street, nokuyiwo ahlale ematasa.
Umbiko wezindaba zeNewswatch uthi uNgqongqoshe woMnyango uS'bongiseni Dhlomo, ube nomhlangano nabezindaba ngemuva kokuphuma kwalemibiko.
UDhlomo uthi uMnyango uzolandela izinkinga abasebenzi abakhale ngazo, okuyizinto ezihlanganisa ukungabi sesimweni sezinsiza zokusebenza.
Kubikwa ukuthi kunezidumbu ezingu-30 eziduvile nezingaziwa ukuthi ngezobani.
UDinangwe utshele abezindaba wathi izinkinga ezikhona ziholele ekutheni kube khona izidumbu ezithuthelwa kwezinye izindawo, nokho uthi umsebenzi uyaqhubela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushayisane izitimela ePitoli
2013-01-31 10:03
Johannesburg - Kulimale abantu ngesikhathi kushayisana izitimela ezimbili emzileni wazo ophakathi kwaseCor Delfos neSaulsville, ngasePitoli, ngoLwesine ekuseni, kusho abezimo eziphuthumayo eTshwane.
Okhulumela abosizo lokuqala uJohan Pieterse uthe esinye sezitimela besimile kujantshi ngesikhathi sishayiswa esinye.
"Idlanzana labantu lilimale kabi kanjalo nomshayeli wesinye isitimela. Usavaleleke ngaphakathi esitimeleni," kusho uPieterse.
Eminye imininingwane ngalesi sigameko izolandela ngokuhamba kwesikhathi.
- Landela
IzindabaNews24 kuTwitter
- SAPA


text:
Amathemba ngoMthethosisekelo waseZimbabwe
2013-01-30 10:02
Harare - Ukudwetshwa kabusha koMthethosisekelo waseZimbabwe, kungumhlahlandlela wokhetho lukazwelonke, ekuhloswe ngawo ukuthi kuqiniswe isiShayamthetho ekubikwa ukuthi siyantenga.
Umbiko okhishwe ngabezindaba zeReuters uthi UMengameli uRobert Mugabe kulindeleke akhulume nezinye izinhlaka, uma kudwetshwa uMthethosisekelo.
Loyo okhona njengamanje, uvumela umengameli ukuthi ashaye futhi ashintshe imithetho ngokuthanda kwakhe.
UMthethosisekelo ohlanganiswayo kulindeleke ube nesigaba esithi umengameli kumele abe sehhovisi isikhathi esingamahlandla amabili kuphela.
UMugabe usehlale ezintanjeni iminyaka engu-32, uma uphumelela uMthethosisekelo, lokho kuyosho ukuthi usengahlala amahlandla amabili, kungadluli kulokho.
Ngesonto eledlule, womabili amaqembu amakhulu ezweni, okuyiqembu elibusayo iZanu-PF neqembu eliphikisayo iMovement for Democratic Change, athe ayaweseka uMthethosisekelo omusha.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
Kuthungathwa indiza yakuleli eMoz
2012-11-01 07:42
Maputo - Kuyaqhubeka ukufunwa kwendiza encane yakuleli egcine ukuzwakala kuthiwa iseMozambique, njangoba eshabalala amathemba okuthola abebephakathi bephila.
“Le ndiza ilahleke ngeSonto kwaqalwa ngokushesha ukuyithungatha,” kusho uJonny Smith,
nokhulumela inkampani yezokutakula ezinze eGoli, i-Aeronautical Search and Rescue.
Le ndiza - iBeechcraft 58 - ibinabantu ababili, kanti ibisuka eMalawi iya eLanseria Airport, enyakatho neGoli.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kubhikishe abasebenzi eSt Aidan's
2012-11-22 15:01
Durban - Kuphazamiseke ukusebenza esibhedlela esiseThekwini iSt Aidan's Hospital, ngesikhathi kubhikisha abasebenzi ngaphandle kwesibhedlela ngoLwesine.
Abezindaba zeNewswatch bathe amanesi, abahambisa usizo lokuqala kanye nabanye abasebenzi bangaphakathi esibhedlela babambe umbhikisho bekhalazela izinto eziningi ezithinta nohlelo lwangaphakathi lokuqondiswa kwezigwegwe.
Kulindeleke ukuthi izinyunyana zihlangane nabaphathi besibhedlela kanye nezikhulu zoMnyango wezeMpilo ngokuhamba kosuku.
UMichelle Connolly osenhlanganweni iHospersa, uthe kuyakhathaza ukuphazamiseka komsebenzi kulesi sibhedlela.
Uthe kuneziguli ekuphoqelekayo ukuthi zithole ukwelashwa.
Abasebenzi basabise ngokuvala thaqa isibhedlela uma zingalalelwa izikhalazo zazo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
U-Uyanda ulaxaze uMalema
2011-03-29 13:13
Johannesburg - Unontandakubukwa u-Uyanda Mbuli uhoxile ohlelweni lwantambama kuMetro FM olulindwe ngamehlo abomvu lapho ebezobe ethula izinhlelo noJulius Malema.
UMbuli noMalema bekuhlelwe ukuthi bazoba ngosaziwayo abazovakasha kulolu hlelo kusasa, kodwa uMbuli usephakamise ukuthi ngeke asaphumelela.
Ubengomunye wosaziwayo abaqokelwe ukuthi bashayele izinhlelo kuleli sonto njengoba lesi siteshi sishintsha izinhlelo ngoLwesihlanu.
Lolu hlelo belushayelwa u-Unathi Msengana no Glen Lewis, nabasebeshintshelwe ohlelweni lwasekuseni kusukela ngo-Ephreli 1.
"Bekuzoba mnandi ukwenza uhlelo noJulius. Ngiyazi uzokwenza umsebenzi omuhle," kusho uMbuli.


text:
I-ANC ifuna kuqalwe isibonelelo sentsha
2013-02-01 12:01
Cape Town - I-African National Congress ihlela ukuhlangana nomfelandawonye wezinyunyana zabasebenzi iCosatu, ngenhloso yokuthi kuqalwe uhlelo lokubhekelela abantu abasha abangasebenzi.
Lokhu kusembikweni okhishwe yiphephandaba iBusiness Day.
Inhloko yekomidi lemigomo ku-ANC uJeff Hadebe, ukhulume wathi: "Sinamathemba okuthi kuzothi kuthulwa inkulumo ebhekiswe esizweni, kube sekukhona izinhlelo eziya phambili phakathi kweCosatu ne-ANC, mayena nalolu daba."
URadebe uthi udaba lokubhekelelwa kwabantu abasha, yindaba endala nekukade kwakudingidwa ngayo.
"Siyi-ANC sifuna ukusheshisa lolu hlelo, sesilindele ukuthi lusebenze," kusho uRadebe.
UMgcinimabhuku ubeke eceleni isamba esingu-R5 billion, kuze kuzoqalwa imisebenzi okungenani engu-423 000, nokho iCosatu iyakuphazamisa ukuqalwa kwalolu hlelo, olwahlongozwa okungenani eminyakeni emibili eyedlule.
ICosatu ithi uhlelo luzoholela ekutheni kuxhashazwe abasebenzi kuphinde kuxoshwe abantu abadala ezinkampanini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ona-40 uthiba ulaka ngokugqoka inabukeni
2013-01-25 10:02
North West - Ungumyeni ungubaba, uyimfolomane emsebenzini, udlala ibhola lombhoxo futhi wenza konke okunye okwenziwa ngamadoda, ahluke ngakho ukuthi ugqoka inabukeni ngaphansi kwamabhulukwe akhe.
UJan-Hendrick Terblanche oseteketiswa ngelikaPoopoo-nappy, akahlukile neze kwamanye amadoda amaBhunu ajwayelekile.
Umbiko wephephandaba iDaily Voice uthi lo baba oneminyaka engu-40 ubudala, uwuhlobo lwabantu abanesifo i-infantilist, abantu abangakuvumeli ukukhula, baqhubeke nokwenza izinto ababezenza beyizingane, kuze bezozizwa bephephile.
“Uma ngingaligqokoile inabukeki ngiba nolaka, ngizizwa ngingaphelele. Uma ngithukuthele, ngigqoka inabukeni, bese ngincela incence yami ngize ngizumeke," ezikhulumela.
Kuleli laseNingizimu Afrika, akukhulunywa ngakhulu ngalolu hlobo lwesifo esiphatha uJan-Hendrick, owaqala ukufaka inabukeni eneminyaka emihlanu ubudala.
Uthi esakhula wayeba amanabukeni nama-waterproof, engakazi ukuthi kuyadayisa nokwabantu abadala emakhemisi, uthi kwakunzima kakhulu ngesikhathi ekhula njengoba umndeni wakhe uphila impilo yamaBhunu angempela.
“Anginankinga ekubeni yindoda, kuphela nje ngidinga ukuthi ngaphambi kokuthi ngizumeke, unkosikazi angincelise njengengane, ebe engimbambatha inabukeni noma engiphulula ikhanda.
Abantu abanesifo esiphatha le ndoda babizwa ngama-Adult Babies, laba kuthiwa abasibo abacathameli bezingane, kuphela baziphathisa okwezingane bona, kusho udokotela uGloria Brame.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Sekuqothwa nabesifazane eShoweComment on this story
CELANI SIKHAKHANE noBONISWA MOHALE
SEKUPHELE ngisho imithandazo emphakathini wasesigodini saseNcemaneni eShowe ngenxa yokuqothwa ngenhlamvu kwabantu besifazane okungenisile osekuholele ekutheni kube nezingane eseziphenduke izintandane.
Lolu dlame kuthiwa sekunesikhathi lwaqala. Umsuka walo kube wumbango wokwebiwa kwemfuyo lapho kube nokusolana kwabantu bakhona esigodini saseNcemaneni ngaphansi kwezinduna ezahlukene okunguSithole noKhumalo.
Ngesikhathi lolu dlame luqala kuthiwa bekubulawa abantu besilisa kuphela kodwa manje izinto sezishintshile ngenxa yokuthi sekubulawa nabesifazane baqothwe ngenhlamvu emini kwa bha.
Kumanje kuvela ukuthi kusuka ngoJuni sekubulawe abantu besifazane abangaphezulu kwabayisithupha. Babulawa ngokudutshulwa besemakhaya, abanye besemasimini noma bebuya emngcwabeni. Amalungu omphakathi anxuse ukuba angadalulwa amagama awo ngoba esaba ukubulawa, aveze ukuthi abantu abaningi sebeqoke ukuthi bathuthe bahambe baye kwezinye izindawo ngoba isimo asisihle.
“Sikhuluma nje kukhona asebeboshiwe kodwa siyikhulumela phansi leyo ngoba imindeni yabo iyaveva, eminye ihlanganisa nemali yebheyili ukuze badedelwe okuyinto esiphethe kabi ngoba bayaphela abantu beqothwa ngenhlamvu. Ngikhuluma nje ngisho imithandazo asisayenzi ngoba sisaba ukuthi sizothi sisathandaza kuvele kufike laba bantu abenza lokhu basidubule sibulawe njengoba kwenzeka kweminye imizi. Ngaphandle kwalokhu, ukulethwa kwamaphoyisa aseMpangeni kuwenzile umehluko ngoba kukhona ababoshiwe kodwa lawa aseShowe abevele angenzi lutho uma ebizwa, kunalokho bekuthi uma esefika asitshele ukuthi asithelelane amanzi,” kusho omunye womama.
Uthe akusekho ukuthi kusebusuku noma kusemini, umuntu ubulawa noma nini.
UMnuz Mbongeni Xulu (54) osanda kungcwaba umkakhe uNokwazi, uMaMdletshe, uthe kwafika abantu emini bathola umkakhe eziphumulele kusofa ebuya emngcwabeni bavele bamdubula phambi kwezingane, washona.
“Angazi ukuthi yini lena engaka eyayingaze iholele ekutheni bambulale ngesihluku. Okuxakayo wukuthi akukho lapho okwake kwaba nesigameko sokusatshiswa noma sihlaselwe ekhaya ngisho nami uqobo bengingakaze ngibe sesimeni sokuthi ngiyazingelwa kodwa ngethuka kakhulu sengibona lokhu okwenzeke kumkami,” kusho uXulu.
Induna yendawo, uMnuz Mbongeni Khumalo, ithe sebefisa kutshalwe amaphoyisa azohlala ubusuku nemini ngoba isimo asisihle.
Iveze nokuthi lolu dlame luqalwe wukwebiwa kwemfuyo nayo okwayithinta ngoba yebelwa izinkomo eziyisikhombisa kodwa ikuqinisekisile ukuthi nakuba imfuyo kuyiyo eyaqala udlame kodwa lolu lwamanje ayazi ngempela ukuthi ludalwa yini nanokuthi laba bantu ababulawayo ngabe kuseyisizathu semfuyo yini.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Babevutha bengabaselwe abavukuzi kolwaseMarikana
2012-11-08 14:02
Rustenburg - Usisi olukhalisa unyembezi olwasetshenziswa amaphoyisa kubabhikishi baseLonmin alusizanga ngalutho njengoba abavukuzi baqhubeka nokumasha, kulalele ikhomishana yophenyo ngoLwesine.
"NgoMsombuluko, Agasti 13, sazama ukubahlakaza ngosisi olukhalisa unyembezi njengoba nizibonela ku-video, kodwa kwazinhlanga zimuka nomoya njengona ababhikishi baqhubeka nokumasha," kusho uLieutenant Colonel Victor Visser etshela ikhomishana eRustenburg.
Ubekhuluma ngokwenzeka nokwaholela ekudutshulweni kwabavukuzi ngo-Agasti 16 nokwashiya abavukuzi abangu-34 beshonile.
Le khomishana, eholwa yijaji eselathatha umhlalaphansi u-Ian Farlam, ilalele izimvo zomphakathi, njengengxenye yophenyo ngesibhicongo saseMarikana.
UVisser uthi abavukuzi bakwazi ukuhlula amaphoyisa amabili, bawagenca ngoncelemba bawabulala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ufuna ukusiza unina odabule o-A abangu-7Comment on this story
MHLENGI SHANGASE
UKUKHULISWA ngunina othunga adayise kumfake ugqozi lokuthi adabule ngamalengiso umfundi wasemijondolo yakwa-C eMlazi, othole o-A abayisikhombisa.
U-Anele Bhengu (18) obefunda eZwelibanzi High, uthole o-A esiZulwini, Maths, Life Orientation, Accounting, Geography, Life Sciences nePhysical Science.
U-Anele ufuna ukuyokwenza iziqu zobudokotela eNyuvesi yaseKapa kodwa akakawutholi umfundaze ozomqhuba.
“Besisebenza kanzima sifunda nangezimpelasonto okungenye yezinto eyenze ukuthi ngiphumelele kahle. Yize benginabo abangani kodwa bengichitha isikhathi esiningi ngifunda,” kusho u-Anele.
U-Anele ongumagcino kwabo ezinganeni ezine, uthe uyise washona kanti ufuna ukufukula ikhaya asize nonina ophila ngokudayisa.
“Ikhaya yilona elihamba phambili ngakho ukuba umama ubengekho bengingeke ngikwazi ukuphasa ngamalengiso. Ngizokwenza konke okusemandleni ukuthi ngimbonge esaphila umama ngakho konke angenzele khona,” usho kanje.
Unina, uNkk Busisiwe Bhengu, obeqhilika yinjabulo uthe u-Anele yingane ezithulelayo engahluphi egxila ezincwadini zayo kuphela.
Uthe uthishanhloko ubebiza imihlangano njalo ebachazela ukuthi kumele baziphathe kanjani izingane uma sezibhala.
“Size samakhela itafula abefundela kulona, ubengaphazanyiswa futhi ubesigqugquzela ukuthi simeseke ukuze enze kahle. Ukuphasa kwakhe ngale ndlela kungenza ngijabule unyaka ngiwuqale kamnandi,” kusho uNkk Bhengu.
Uthe ukuhlala emjondolo akuzange kumthene amandla noma azenyeze ngoba ubelokhu eqhubeka nokwenza kahle selokhu aqala ukufunda.
“Ngiyathanda ukuthi aqhubeke afeze iphupho lakhe lokuba wudokotela inkinga wukuthi amandla yiwona angekho. Uyazimisela yena ngiyazi ukuthi into uma eseyifuna uzoyithola, ungenza ngiziqhenye kakhulu ngaye,” kusho uNkk Bhengu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ikati
Ikati noma ingobe.
Umlando[hlela | edit source]
Isaga esidume kakhulu sekati sithi, ikati lilele eziko. Lezizilwane zingamanono ngoba zihlala zihlanzekile.
Ikati lasekhaya ( elibizwa nge-Felis catus noma i-Felis silvestris catus) lincane, livame ukuba noboya, futhi lidla inyama. Kaningi libizwa ikati lasendlini, noma ngokulula ikati, uma ngungekho sidingo sokulihlukanisa kwamanye. Amakati ayigugu kakhulu kubantu ngoba abantu awathandela ubudlelwano abanalo nabo nokuzingela izinyoka kanye nezinye izilwane ezihluphayo endlini.
Amakati anokufana ngamathambo (anatomy) namanye ama-felids, ngemizimba enamandla, elulekayo, futhi ngokushesha, izinzipho ezibukhali, kanye namazinyo enzelwe ukubulala izilwanyana. Ngengama-crepuscular predator, amakati asebenzisa ukuzwa kwazo okubukhali kanye nokubona cishe ebumnyameni ukuzi abambe akuzingelayo. Amakati awezwa kuphela imisindo engazwakali ezindlebeni zabantu kodwa zingezwa futhi nemisindo esezingeni eliphezulu (high frequency) ngendlela yokuthi abantu ngeke bayizwe. Loku ngengenxa yezilwanyana ezizingelwa ngamakati ezinjengamagundane, enza umsindo ophezulu (high frequency) ngakho izindlebe zekati zishitshile futhi zingakwazi ukuzwa le misindo. Amakati angakwazi ukunukelela kancono kunabantu.
Ngaphandle kokuba abazingeli, amakati athanda ubudlelwane, amakati athanda ukuxhumana ngezindlela eziningi ezifana (ngokwenza u-meau, ukupurrr, ukuthrillla, ukuhisa, ukugwavuma kanye nokugranta) kanye nokunye ukunyakaza okuthandwa ukwenzwa ngamakati.
Amakati akwazi ukubeletha ngokushesha. Ukubeletha ngokulawulekile, angabeletha futhi abonakale njengezilwane ezibhalisiwe zasendlini, into ethandwa ukwanzwa ngabantu. Ukuhluleka ukulawula inalo yamakati kungabangela ukuthi kube nenani eliningi lamakati alahlwayo kusuka kumakhaya afuye amakati njengoba kwenzeka manje emhlabeni wonke, lapho kunamakati abalelwa kwizigidi ezingu-60 zamakati alahliwe e-Melika kuphela.
Njengoba amakati wayekhonziwe e-Egypt bekukholelwa ukuthi kwaqalwa lapho ukuthi amakati ayenziwe izilwane zasekhaya, kodwa kungahle kube kuqale esikhathini se-Neolithic. Ucwaningo lofuzo olwayenziwa ngo-2007 lukhombe ukuthi wonke amakati wasekhaya avela emakatini wasendle wase-Africa (African Wild cats) (Felis silvestris lybica) c. 8000 BCE, Emaphakathi neMpumalanga. Okwamanje amakati adume kudlula zonke izilwane njengezilwane zasekhaya, manje atholakala nanoma yikuphi emhlabeni.


text:
Isiteleka angeke siziphazamise izindiza - SAA
2013-01-18 10:02
Johannesburg - AbakwaSouth African Airways (SAA) sebeqinisekise ukuthi angeke kube khona ukuphazamiseka kwamabhanoyi njengoba basebenzi behlela isiteleka, kusho umbiko wenkampani.
Kulindeleke ukuthi abakwaNational Transport Movement (NTM), bangene esitelekeni ngoLwesihlanu, nokho okhulumela uSAA uTlali Tlali uthi angeke kuphazamiseke ukuhamba kwezindiza.
Abe-NTM bakhala ngokuthi uSAA awufuni ukugunyaza lesi siiteleka, yize noma bengu-1 300 abazokuba yingxenye yaso.
UNobhala wenyunyana uCraig Nte, utshele iphephandaba iBusiness Day wathi ikomidi lenkampani kanjalo nezikhulu zebhodi, bahlukene phakathi ekutheni bavume le nyunyana njengenyunyana esebenzayo.
UTlali uziphikile izinsolo ezithi uSAA awuyazisi le nyunyana.
"I-NTM
imatasa ifafaza ukuthi inamalungu angu-1 300. Kunezinto ezingacaci kahle, njengokuthi la malungu enza miphi imisebenzi, kuningi okungakahlangani ngayo."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
I-SABC imise izingoxo nezintatheli ngeMangaung
2012-12-05 08:30
Johannesburg - Kumiswe ngemizuzu yokugcina ingxoxo ebizoba kuMetroFM nezintatheli ezintathu nebezizodingida kabanzi ngengqunguqthela ye-ANC ezoba seMangaung, ngokombiko wangoLwesithathu.
Iphephandaba iThe Times libike ukuthi umhleli wezombusazwe kuSunday Times uS'thembiso Msomi, oweBusiness Day uSam
Mkokeli noweFinancial Times, u-Andrew
England, bese bethelekile ezindlini ze-SABC ngesikhathi le ngxoxo imiswa.
Lolu hlelo bekumele luqale ngo-20:00 ngoLwesibili noSakina Kamwendo.
"Ngesikhathi sise-studio, kungene ucingo kwase kufika omunye wophrojusa wasibuza amagama ethu nokuthi sisebenzela kuphi. Ucingo lube seludluliselwa kuKamwendo," kusho uMsomi.
"Ukhulume isikhashana ocingweni, ngemuva kwalokho sibe sesitshelwa ukuthi izimvo zethu ngeke zisadingeka."
Okhulumela i-SABC uKaizer Kganyago unqabile ukukhuluma neThe Times, wathi akazi lutho ngalesi sigameko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ugcwele amathafa obulale intombi eKZN
2011-11-30 16:49
Durban - Isagcwele izinkalo indoda yaseMatikwe ngaseNanda exhokoxhe intombi yayo ngebhodlela likabhiya entanyeni iyiphindelela yaze yafa ngeSonto ntambama kubo kwentombi, kubika iphephandaba iSolezwe.
Umndeni wakwaMngadi, kubo kaJabu Mngadi, 31, oshonile egwazwa yisoka lakhe leminyaka, ukhala ngokuthi isoka belingukhandashisa obehlale ehlukumeza umufi futhi enesikhwele esesabekayo.
USibusiso Mngadi, umzala kaJabu, uthe isoka likamzala wakhe, ulibone emshadweni wakwaZulu endaweni lihlezi nezinsizwa kuphuzwa ngaphambi kokuyogila imikhuba ekhaya.
"Ufike wahlala eduze kwami yaze yathi enye insizwa ebesihleli nayo lapha kwaZulu yini azoziminyanisa eduze kwami ikhona enye indawo kodwa wathi ufuna ukuhlala eduze kwami.
"Bekungathi kukhona abefuna ukukusho kodwa wagcina engabanga naso isibindi sokukukhuluma. Akuphelanga ngisho imizuzu eyishumi ehleli, ube esethi lacu ngaphandle kokuvalelisa wahamba. Ngalesi sikhathi uJabu bese kunesikhashana ehambile emshadweni esesekhaya," kusho uMngadi.
Okhulumela amaphoyisa esifundazweni, uCaptain Thulani Zwane, uthe amaphoyisa aphenya icala lokubulalala kanti umsolwa akakaboshwa.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
AbeNike balaxaze u-Oscar
2013-02-19 07:42
New York - Abelebuli iNike bamemezele ukuthi umsubathi u-Oscar Pistorius ngeke asaba yingxenye yezinhlelo zabo zemikhankaso kulandela ukuthi ebekwe icala lokubulala intombi yakhe.
Okhulumela iNike Inc uKeJuan Wilkins ukuqinisekisile lokhu.
Ube esekuhlaba ukuthi bese bevele benezinhlelo zokusebenzisana noPistorius, noma bazohoxisa zonke izikhangisi ezibandakanya lo mgijimi.
UPistorius, 26, usolwa ngokudubula abulale intombi yakhe emzini wakhe osePitoli.
Isikhangisi sakwaNike esiku-internet esinemibhalo ethi "I am the bullet in the chamber" naso sesisusiwe kulandela lokhu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AP


text:
I-Cosatu isamukele isinqumo se-NPA
2012-09-03 14:04
Johsnnesburg - Umfelandawonye wezinyunyana iCosatu isisamukele isinqumo seNational Prosecuting Authority sokudedela nokuhoxisa amacala okubulala abebekwe abavukuzi baseMarikana abangu-270.
"I-Congress of SA Trade Unions iyasamukela lesi sinqumo sokudedelwa kwabavukuzi nokuhoxiswa kwamacala abebethweswe wona," kusho okhulumela lo mfelandawonye uPatrick Craven.
I-Cosatu inxenxe ukuthi laba bavukuzi badedelwe ngokushesha, njengokwesithembiso se-NPA.
La bavukuzi baboshelwa ukudala uthuthuva emphakathini ngemuva kokuthi amaphoyisa avulela ngenhlamvu athela othulini abavukuzi ababesesitelekeni, kwashona abangu-34 kwathi abangu-78 balimala ngo-Agasti 16 kule mayini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
'Kuzonikelwa' ngamagama ezigebengu esontweni
2012-12-10 14:02
Johannesburg – Izakhamuzi esezikhathele ubugebengu endaweni yaseThekwini eWentworth seziqhamuke nendlela engajwayelekile yokudlulisela ulwazi ngabashushumbisa izidakamizwa emaphoyiseni endawo – ngokufaka ulwazi ezinalo esitsheni somnikelo emasontweni, kubikwe ngoMsombuluko.
"Ayikho indawo ongayihamba eWentworth ungahlangabezani nabashushumbisa izidakamizwa nalabo abazidlayo,” kusho uReverend Cierigh Samaai, weSocial Action Alliance Campaign, etshela iBeeld.
Amabandla kanye neCommunities Building Credible Ownership basungule lolu hlelo ngokuhlanganyela noColonel Deon Singh, ongumphathi siteshi omusha wamaphoyisa aseWentworth.
Ngokusho kukaSamaai, sekwenziwe ifomu ezogcwaliswa ifwakwe rmvalaphini efanayo naleyo esetshenziswa emasontweni ukufaka umnikelo, ngeke ulidalule igama lakho.
Ulwazi oluyotholakala luzodluliselwa emaphoyiseni.
"Inkinga yezidakamizwa eWentworth inkulu kakhulu njengoba kunabantu abasuka nasezindaweni ezikude ezifana naseNewcastle ukuzothenga izidakamizwa," kusho uSamaai.
"Abashushumbisi bezidakamizwa bakhokhela abantu imali yokuhlala kanye nemali yesikole ukuze bona basebenzise amaflethi abo ukugcina izidakamzwa noma ukuzidayisela khona,” kubike iphephandaba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
From Community Memory
Lomdlalo udlalwa amantombazane, kulomdlalo kubakhona amaqembu amabili. Umagalobha wakhiwa ngokusantanjana ihlanganiswe ukuze ivaleke bese ivuleka esiphakathini. Uma sekudlalwa abantu ababili abavimbile, intambo bayibeka ezindaweni ezithize zemizimba yabo abayiphathi ngezandla njengokuthi bayiqalisa emadolweni intambo, ikhuphuke njalo ize ifike ekhanda noma ezandleni lokhu kubizwa ngokuthi kusemoyeni kuyangokuthi nivumelane ngani ngesikhathi umdlalo usaqala. Bese bekhethana ngamaqembu nakhona bakhethana ngokwazana ukuthi ubani mude noma ugxuma kakhulu.
Lomdlalo ubanezigaba noma amagama akhona ukuhlukanisa ukuthi kudlalwa muphi mhlawumbe. Kukhona ugxumgxa, kukhona u-aya, kukhona umasgalobha kanye noma khoneni. Ugxumgxa udlalwa kanje, basuke bevimbile laba babili, kuthi odlalayo afake umlenze lentanjeni kuthi lomunye umlenze usuke ungaphandle kwentambo, agxumele kwenye intambo lomlenze okade ungaphandle ube ngaphakathi lobungaphakathi ubephakathi uphumele ngakwelinye icala uphinde futhi usubuyela labukhona ugxuma kane kuze kube yigema noma ukuphela kwalelozinga, uma sewenza igema ugxumela phakathi uyigxabalazele yonke intambo bese uphuma.
Umasgalobhe wona udlalwa ngedlela yokuthi usuke ume ngaphandle bese ugxuma ungene entambeni ngomlenze owodwa uphinde ugxume futhi ugxumele kwenye intambo ngalesikhathi umlenze owodwa osele entanjeni bese uwukhipha ngaphandle kokugxuma. Uphinda wenze lokhu okufanayo ukubuyela lapho kade ukhona ekugcineni uyagxuma uphambanise intambo kuthiwa wenza uthusi. Uphumele kwelinye icala ngaphandle ngokugxuma kuthi uma usubuya uyagxuma uphumele lapho ubuqale ngakhona. Intambo isiyakhuphuka iyakwenye indawo.
U-aya wona udlalwa ngendlela yokuthi uphenduka emoyeni imilenze uyilungiselele ukuthi ingene intambeni. Umlenze owodwa ungena entambeni ngesikhathi, uphinde futhi kanjalo kungene omunye umlenze, bese ushaya uthusi uphambanise intambo uphume bese uphinde lokhu kwasekuqaleni sekuyigema uphume. Obeseshile noma obeseqhumile (ukuqhuma itemu elisetshenziswa yizingane uma kukhona ohlulekile ukwenza ekufanele akwenze) uyavuka uma lowo obedlala engaqhumanga kuba yigema.
Umakhoneni, lapha kusuke kuvimbe abantu kusukela kwabathathu kuya kwabayisithupha, nakhona iqala emadolweni ikhuphuke ize ifike ekhanda. Kuya ngokuvumelana kwabadlalayo. Umehluko walomdlalo naleyo echazwe lapha ngenhla ukuthi ugxumela ngaphakathi ngemilenze yomibili entambeni lokhu kwenziwa yiqembu lonke. Uma seningenile nonke kufanele niphume futhi kungashi muntu uma kukhona oshile noma oqhumile uvuka uma isibuya ekhanda intambo sekuyigema uma nishe nonke mhlawumbe nisesesinqeni kuvimba nina kudlale laba abanye kanjalo kanjalo.
By: Nelisiwe Hlongwane


text:
UPhiyega ubehleka kukhala abefelokazi - Umbiko
2012-10-24 12:02
Johannesburg - UKhomishana wamaPhoyisa uRiah Phiyega kuthiwa uphubuke wahleka eshaya namancoko ngesikhathi kukhonjiswa isithombe sokudutshulwa kwabavukuzi abangu-34 abadutshulwa beqhuba umbhikisho emayini, kubika iphephandaba iThe Times.
UPhiyega ungomunye wabathamele iKhomishana kaFarlam, ezama ukuthola izimpendulo ngakho konke okwenzeka kuze kudutshulwa abavukuzi, kuthiwa ubephahlwe ngezinye izikhulu ngesikhathi ebonakala emamatheka, ebukela isithombe.
“UPhiyega uvele wahlala anje wagqolozwela phambili ngesikhathi kuqhuma isililo somfelokazi owashonelwa ngumyeni wakhe kulokhu kudubula,” kubika iphephandaba.
"Babekwenzelani lokhu? Ngempela amaphoyisa ambulalelani umyeni wami, wenzani?” kusho isililo somfelokazi.
Kuthiwa uPhiyega ubonakale eduduza umfelokazi welinye lamaphoyisa elabula khona eMarikana, ebuzwa ngabezindaba ukuthi kungani engabaduduzanga abanye abefelokazi, uphenfule wathi: "Angizele lokho lana, ngizele ukuzokwethamela ikhomishana qha.”
UMbhishobhi uJo Seroka, ongasohlangothini lwabavukuzi uthe: “ Ubezihlalele nje ezihlekela, engazi nokuthi lidumephi.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ukhale ngokusocongwa kwabaholi uJZComment on this story
CELANI SIKHAKHANE
UMENGAMELI we-ANC uMnuz Jacob Zuma uthi sekufanele kuvele manje ukuthi ngabe ubani ohlomulayo ngokusocongwa okulokhu kuqhubeka kubaholi be-ANC KwaZulu-Natal.
Lokhu ukusho ekhuluma enkonzweni yomngcwabo kaSotswebhu we-ANC kumasipala wase-Hibiscus Coast uMnuz Wandile Mkhize obuyizolo oGwini Sports & Leisure Centre.
UMkhize uhlaselwe wabulawa ngamadoda angaziwa eyongena emzini wakhe ngoMgqibelo odlule ehamba nomngani wakhe uMnuz Nhlanhla Ntshangase osasesibhedlela.
“Sifuna kuphenyisiswe ngalokhu kuhlaselwa kwabaholi be-ANC ngalolu hlobo bese abenzi bokubi bebhekana nengalo yomthetho ngoba kuyasikhathaza ukuthi abaholi be-ANC bazithola bezingelwa baphinde babulawe ngenqwaba yezinhlamvu ngendlela engaqondakali. Ngikhuluma nje akukapheli ngisho isikhathi esingakanani kuhlaselwe kwabulawa uMnuz Wiseman Mshibe olandelwe eduze uMnuz Sbu Sibiya nabo ababulawe ngendlela engaqondakali ngabantu abangaziwa,” kusho uZuma.
Kulo mngcwabo zonke izikhulumi bezikhombisa ukuthi umuntu owenze lokhu azimboni kude kodwa ungaphakathi ku-ANC njengoba bezikugcizelela ukuthi abantu kumele bangalokhu beqagela ngokufa kukaMkhize ngoba ubengesiyena usomatekisi noma unogada.
UMkhize usengumholi wesithathu kuleya ndawo ku-ANC ukuthi asocongwe ngalolu hlobo kusuka ngo-2006 kanti ababulawe ngaphambilini nabo bebedutshulelwa emzini yabo.
Ngaphandle kwalokhu, inkonzo yalo mngcwabo iphenduke inkundla yokuphendlela uZuma indlela ebheke eMangaung ukuze athathe ihlandla lesibili njengoba abaholi bamadlelandawonye abebekhuluma bebengakufihli lokhu ngaphandle kwe-ANCYL yona engazange isondele nakancane kule nkulumo yezikhundla.
Omunye walaba baholi uNkk Ruth Bhengu uvele waqala iculo elithi “UZuma bazonyuka naye bambambe ngesandla baze bambeke ekhaya eMangaung,” kanti ubenza nophawu lwehlandla lesibili ephakamisa iminwe emibili evunyelwa nayizihambeli.
UMnuz Zizi Kodwa obekhuluma egameni labangani, uthe uMkhize ubekhathazekile ngoqhekeko olulokhu luvela ku-ANC kangangokuthi uze wanxusa ukuthi kumele izikhundla ezintathu eziphezulu ku-ANC zingabangwa.
Ubebala esikaMengameli nesikaNobhala-Jikelele kodwa akangabe esasisho esesithathu nalapho ebethi khona kumele lezi zikhundla kungabi bikho muntu ozozibanga kodwa abaholi abakuzo bazigcine ngisho sekudlule iMangaung ukuze kube nobumbano.
Yize i-ANC ibiqhakambisa ukuthi uMkhize ubehambisana nobuholi obukhona nemigomo yabo kodwa iphini likaNobhala-Jikelele we-ANCYL uNksz uKenetswe Masenogi ukubeke kwacaca ukuthi uMkhize ubezimele izimfuno ze-ANCYL nemigomo yayo kwezomnotho.
Uthe ngisho nasengqungqutheleni yenqubomgomo ye-ANC ebiseGoli uMkhize ubehamba phambili ekuqinisekiseni ukuthi imigomo ye-ANCYL iyezwakala.
Phakathi kwabaholi abebekhona kubalwa uMnuz Mathole Motshekga, uMnuz Gwede Mantashe, Mnuz Bheki Cele, Mnuz Fikile Mbalula nabanye.
UMkhize ushiye izingane zakhe, abafowabo nonina uNkk Nokuthula Mkhize.
Amaphoyisa asekhiphe umehlokaboni ka-R100 000 onganikezwa loyo ongenza nomkhondo ongaholela ekuboshweni kwababulali.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
UHunt ugculisekile ngabafana bakhe
2012-08-20 14:01
Johannesburg - Nakuba ebebonakala ngokusobala ukuthi akagculisekile ngesinqumo sikanompempe sokukhipha umdlali wakhe ngekhadi elibomvu, umqeqeshi weSuperSport United uGavin Hunt wanelisekile ngokuthi abadlali bakhe bakwazile ukubamba i-Orlando Pirates kowe-MTN8, emlenzeni wokuqala kowandulela owamanqamu obungeSonto, kubika iKickOff.com.
I-United ibisidlala ingaphelele kulandela ukuthola ikhadi elibomvu kuka-Edwin Gyimah ngaphambi kwesiwombe sokuqala emdlalweni obusePeter Mokaba Stadium.
"Sidlale kahle, ngakho siyajabula, kodwa bekuwumdlalo onzima,” kusho uHunt.
"Kusanomlenze wesibili esisazowudlala, kanti siwubheke ngabomvu, angithandi ukwanda ngamaningi ngoba ngingazithola sengizifake enkingeni.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
‘Iqabane langempela alithengwa ngemali’Comment on this story
MLUNGISI GUMEDE
UMENGAMELI Jacob Zuma uxwayise ngokuthi i-ANC akusilona iqembu lebhola lapho kuhlale kwenziwa khona izinguquko ngisho isidingo singekho.
Ekhuluma emcimbini wokwembulwa kwetshe elinamagama amaqhawe omzabalazo aseMgababa izolo, uZuma uthe yize abantu ku-ANC benelungelo lokuphakamisa ukuthi bafuna ukuholwa ngubani ngenxa yentando yeningi kodwa kumele bakhumbule ukuthi ayisiyo i-Orlando Pirates noma i-Kaizer Chiefs lapho kushintshwa khona abadlali kalula.
UZuma ukhipha lesi sexwayiso nje, sekujwayelekile ukuthi kubonakale abalandeli be-ANC benza izimpawu zokufuna ushintsho ezenziwa abalandeli bebhola ezinkundleni zemidlalo uma sebefuna ukuthi abaqeqeshi babo bashintshe umdlali abangamboni kahle.
Ngempelasonto ezinye izifundazwe azikwazanga ukukhetha abantu abafuna bahole i-ANC emuva kwengqungquthela yaseMangaung ngenxa yombango ngaphakathi kubalandeli.
Uphinde wanxusa izithunywa ezizoya engqungqutheleni yokukhetha ubuholi eMangaung ukuba zenze lokho ezikuthunyiwe, futhi zifike zilalele nezinye ezithunywe okuhlukile kokwazo, zizitshele ukuthi iyiphi indlela okumele ziyithathe.
Uthe bayazi ukuthi sekukhona asebefakwe imali emaphaketheni, waqhuba ngokuthi iqabane langempela alithengwa ngemali.
UZuma uthe ingqungquthela yaseMangaung ibaluleke kakhulu ngoba izobe ibuka igxathu eselithathiwe kusuka engqungqutheleni yasePolokwane, iphinde ibheke ukuthi umbutho usebenze kanjani.
Uthe okunye abazokubheka ukuthi umbutho awukho yini esigabeni sezimpambano mgwaqo.
“Kuyaziwa ukuthi awukho umbutho ongenazo izinselelo obhekene nazo, kodwa isiphiwo se-ANC ukuthi noma yini ehlangabezana nayo noma ngabe inzima kangakanani ayiduki,” usho kanje.
UZuma uphinde wexwayisa ngokuthi kumele leli lizwe liyiphathise okwezikhali zamaNtungwa inkululeko ngoba kukhona abayifela.
“Yingakho namhlanje sihlangene la ukuzokhumbula labo abashona ngesikhathi sodlame belwela umzabalazo,” usho kanje.
Uthe bafuna ukuthi imindeni yabashona ibone ukuthi i-ANC ayikhohliwe ibona.
UNdunankulu waKwaZulu-Natal uDkt Zweli Mkhize unxuse imindeni nezihlobo yabebekhunjulwa ukuthi noma kubuhlungu kodwa bakudlulise okwenzeka.
Omunye wale mindeni uNkk Ngitheni Mathonsi uhlulekile ukuzibamba wakhihla isililo ngesikhathi ebona igama lengane yakhe uNksz Thulisile Mbatha ohlwini lamagama abhalwe kuleli litshe.
UNkk Mathonsi uthe kuvuka amanxeba amadala uma ebona igama lengane yakhe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Bathembisa lukhulu abayofunda eCubaComment on this story
INTATHELI YESOLEZWE
KUBE nomunyu ngesikhathi kuvaleliswa abafundi abangu-331 baKwaZulu-Natal abayokwenza iziqu zobudokotela eCuba obekuthiwa ndlelanhle kubo esikhumulweni sezindiza iKing Shaka International izolo.
Abafundi abebehamba bayingxenye yohlelo oluyisivumelwano phakathi kukahulumeni wakuleli nowaseCuba wokubambisana ekuthuthukiseni amakhono kwezokwelapha ukuze kuqeqeshwe abazoba ngodokotela ezindaweni zasemakhaya.
Nakuba iCuba ibhekene nonswinyo lweminyaka oluvela e-USA kodwa ezokwelapha kuleliya lizwe zisezingeni elamukelekayo emhlabeni kanti ngokwenhla-ngano yezobunhloli iminyaka yokuphila elindelekile ezakhamizini zakuleliya lizwe yiminyaka engu-77.
Omunye wabebeyingxenye yalolu hambo nguSnenhlanhla Mkhize (18) obephelezelwa nguyise onokukhubazeka, uMnuz Nkosiyakhe Mkhize, nonina uNkk Ncanyana Mkhize.
“Ngijabule kakhulu ngokuthi ngiyofunda. Yithuba abazali bami abebengeke bakwazi ukunginika lona. Ngifuna ukusebenza kanzima. Ngifuna bonke ongqongqoshe bangibize ngeqhawe uma sengibuya,” kusho uSnenhlanhla.
Abazali bakhe bahambe ibanga elide naye bemphelezele besuka KwaNtunjambili ngaseKranskop bemlethe esikhumulweni sezindida ukuzomvalelisa.
“Ngiyazihluphekela, kunzima ngisho ukutholela abantwana bami okuya ngasethunjini bengingayithathaphi-ke imali yokumthumela enyuvesi,” kusho uMkhize obechaza ngendlela asizakale ngayo ngendodakazi yakhe.
Uthe wethemba ukuthi indodakazi uma izimiselile iyobuya nemiyezane ukuze izosiza izingane zakubo ezintathu ukuthi nazo ziqhubeke nemfundo.
USnenhlanhla uthe batshelwe ukuthi bangakwazi kuphela ukubuyela ekhaya uma kunesifo emndenini. Kwabaningi abebevaleliswa, ukugibela ibhanoyi belibhekise kwelaseCuba kuzobe kuyinto yokuqala empilweni yabo njengoba iningi lingakaze lingene kulona selokhu kwathi nhlo.
Omunye ohambayo nguSanele Sibiya waseMatimatolo, eGreytown othe wayengakaze aphuphe ngisho elele ukuthi endlini yakubo engurawondi esindala ngelinye ilanga kungaphuma udokotela.
Izolo uNdunankulu waKwaZulu-Natal, uDkt Zweli Mkhize, obeyingxenye yabebephelezele abafundi, uthe bangalokothi bathatheke phambili bese bekhohlwa abahamba ngakho.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuhlaselwe isonto eKenya
2012-11-05 07:33
Nairobi - IRed Cross eKenya iveze ukuthi kulimale abantu abayishumi ngesikhathi kuhlaselwa ngebhomu ngesikhathi kuqhubeka inkonzo yamaphoyisa esontweni elisenyakatho nezwe.
Ngokombiko weRed Cross, lokhu kuhlasela kwenzeke e-Utawala Interdenominational Church, edolobheni iGarissa.
IKenya isihlaselwe wuhide lwezigameko ezibandakanya iziqhumane nokusolwa kuzo i-al-Shabaab, nokuyinhlangano yezihonga yaseSomali eyamaniswa ne-al-Qaeda.
I-al-Shabaab yafunga yagomela ngokuthi izoqhubeka nokuhlasela eKenya ngoba yathumela amasosha eSomalia ukuba ayolwisana namavukelambuso.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
Kutholakale isidumbu sengane sesonakele
2012-09-18 07:54
Tamara - Kutholakale isidumbu sengane yomfana sesonakele esikhotheni saseTamara, esifundazweni i-Eastern Cape, kusho amaphoyisa.
Ngokusho kukaLieutenant Siphokazi Mawisa uthe abahlali bathole lesi sidumbu ngeSonto ntambama.
"Kutholakale nezingubo zomuntu wesifazane kanye nezicathulo endaweni ekutholakale kuyo isidumbu.”
Amaphoyisa awakaqinisekisi imbangela yokufa kwengane njengoba isidumbu sitholakale sesonakele kakhulu, ingane lena ilinganiselwa eminyakeni eyisishiyagalolunye ubudala.
– Landela IzindabaNews24 kuTwitter
(@IzindabaNews24).


text:
I-airbag idala ubungozi ezinganeniComment on this story
KUNABANTU abangakholwa uma betshe-lwa ukuthi ama-airbag angaphambili ezimotweni anobungozi obukhulu ezinganeni
ezincane uma zihlaliswe khona.
Sekukaningi kwenzeka izingozi emgwaqeni kuqhume ama-airbag, kuthi izi-ngane ezisuke zihlaliswe ngaphambili zilahlekelwe umphefumulo ngoba ngesikhathi iqhuma ngamandla idala umonakalo omkhulu kwabahleli ngaphambili ikakhulukazi ezinganeni.
Ngamaholidi ePhasika abezimo eziphuthumayo bathi kube nengozi abangasoze bayikhohlwa lapho ingane elinganiselwa ezinyangeni eziyisithupha ishonile emuva kokuba imoto iphaphalazile yaphuma
emgwaqeni kwase kuqhuma i-airbag yaqondana ngqo nayo.
Ngenxa yezimo ezifuze lezi inhlangano yabanikazi bezimoto kuleli, i- Automobile Association (AA) ngokusebenzisana nezinye izinkampani zezimoto, bathi
izingane ezingaphansi kweminyaka engu-12 futhi ubude bazo obungaphansi kuka-150cm akumele nangengozi zihlaliswe ngaphambili emotweni.
Lokhu bathi yingoba izingane zisengozini yokulimala kanzima ebusweni nasenta-nyeni uma kudedeleka i-airbag. Inhlosongqangi yokwakhiwa kwama- airbag wukuthi asebenze kahle nebhande lasesihlalweni kubantu abadala ngoba uma efase ibhande sekudedeleka i-airbag iqondana nesifuba kanti enganeni iya ngqo ebusweni ngoba imfushane yona uma ihlezi esihlalweni.
Izazi ngezokuphepha ezimotweni zithi indawo ekahle yokuhlalisa izingane
ezincane emotweni yisesihlalweni sangemuva nakhona futhi kumele zifaswe
ngamabhande.
Uma kungenzeki lokhu ukhetha
ukuhlalisa ingane yakho ngaphambili kungcono ucishe inkinobho evumela
ukudedeleka kwe-airbag.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ufunde kunzima ukushayela izindizaComment on this story
LUNGI LANGA
KUSEKUNINGI okudingeka kwenziwe ukuze kusizakale abesifazane abafuna ukushayela amabhanoyi.
Lokhu kuvezwe ngumshayeli wamabhanoyi osemncane uNksz Thato Ntseane waseMafikeng oyilungu lenhlangano ebhekele abesifazane kwezokundiza, iSouth African Women in Aviation and Aerospace (Sawia).
UNksz Ntseane (20) uthe baningi abesimame abafisa ukungena kulo mkhakha kepha inkinga wukuthi kuyabiza.
Uveze ukuthi kunemali eningi okudingeka ukuthi ikhokhwe yilowo osuke efuna ukuthola ilayisensi yokundiza ngaphambi kokuthi aze azibeke ethubeni lokuwashayela.
“Abantu abaningi bazitshela ukuthi ukushayela amabhanoyi kuyinto elula nje ethatha isikhathi esincane ukuthi uyifunde kepha akunjalo. Lo mkhakha udinga umuntu ozozinika sonke isikhathi sakhe kanti ngaphezu kwalokho udinga ukuthi ufake imali enkulu kuwo,” kusho uNksz Ntseane.
Okwamanje wenza izifundo zokuthola ilayisensi yakhe yesibili yokundiza kanti uthe udinga amalayisensi amabili ukuze akwazi ukufundisa abantu ngokundiza futhi udinga amathathu ukuze ashayele amabhanoyi athutha abantu.
Ngesikhathi ezama ukuthola ilayisensi yokuqala kudingeke ukuthi afunde izinyanga ezintathu, abhale izivivinyo bese endiza amahora angu-45.
Uthe ihora ngalinye libiza imali elinganiselwa ku-R1 500. Njengoba esedinga ukuthola ilayisensi yesibili udinga ukundiza amahora angu-200.
“Uma ubuka ukuthi kungakanani okungena ekutheni ukwazi ukugcina undize ngamabhanoyi ezinkampani ezinkulu kuyacaca ukuthi udinga ukuthi ube ngumuntu ozimisele ukuze uphumelele kulo mkhakha,” kuqhuba le ntokazi.
Usanda kuba yingxenye yohlelo lweSawia lokufundisa izingane zesikole ngemikhakha yezamabhanoyi.
Uthe ukubona kubalulekile ukuthi abafuna ukungena kulo mkhakha bazimisele futhi basebenze kanzima.
“Kunomcabango wokuthi uma ufuna ukushayela amabhanoyi kufanele uhlakaniphe ngokweqile kepha mina angicabangi kanjalo. Ngibona ukuthi kumele ube nothando lwalo msebenzi bese usebenza kanzima ukuze uphumelele kuwo,” kusho uNksz Ntseane.
Uthe ukufunda kwakhe akubanga lula ngoba wayengaveli emndenini ocebile.
Unina nguye owayemsiza ekutheni akwazi ukuthola imali yokwenza izifundo zakhe, enye wayithola oxhasweni lukahulumeni waseNorth West.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kubanje iqili ebelithi liyinsizwa nsi
2013-02-12 16:25
Elizabeth Langa, Daily Sun
Johannesburg - Kuhlale obala ukuthi akukho qili lazikhotha emhlane kuBheki Ndlovu, 29, obelokhu ekhohlisa abazalwane nengoduso yakhe ethi uyinsizwa egcwele futhi uzoze aye ocansini esenonkosikazi.
UNdlovu wasendawani yaKaMhlushwa ngaseMalelane, eMpumalanga, ubephakanyiswa esontweni akhonza kulo i-Assembiles of God, nengoduso yakhe uXolile Nkosi, 23, ngesikhathi kuvela ukuthi akasesiyo insizwa egcwele.
Kuphele amahlathi namanga ngesikhathi owesifazane onguTrinity Moyane, 25, ephumela obala eveza ukuthi wake wathandana noNdlovu bezitika ngocansi futhi banendodakazi eneminyaka eyisishiyagalombili ubudala.
“Ngiye ocansini noBheki ngesonto eledlule. Wangithembisa umshado ngo-2005, namanje ngisalinde ukuthi kunqunywe usuku lomshado," kusho uMoyane etshela iphephandaba iDaily Sun.
“UBheki utshele umfundisi nabazalwane ukuthi uyinsizwa egcwele, wathi akaze athandane namuntu wesifazane. Angikholwanga ngimuzwa ekhuluma, uBheki wathandana noTrinity kudala, engakasebenzi nokusebenza," kusho udadewabo kaTrinity uSbongile Moyane.
Umama wengane kaBheki ushaya phansi ngonyawo, uthi angeke kube khona mshado esaphila.
“Udlale ngami, kuzomele akhokhe, ngangimnakekela yena nengane yethu," kubhoka uTrinity.
UBheki ugcine evumile ukuthi uqambe amanga, wathi nokho akazisoli ngokushiya umama wengane yakhe.
"Uma ephazamisa kumshado wami ngizombizela amaphoyisa," kuqinisekisa uBheki.
- Thola ezinye izindaba zeDaily Sun
kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Unesi ugonyuluka ngokudlwengulwa kwesiguli
2013-02-05 10:02
Johannesburg - Umhlengikazi wasesibhedlela eBloemfontein, wethule ubufakazi ngaphambi kweNkantolo eNkulu eBloemfontein, echaza ngalokho akwaziyo mayelana nezinsolo zokudlwengulwa kowesifazane owabe enesifo somdlavuza, nekuthiwa wadlwengulwa yinesi lesilisa, kubika iSowetan.
U-Elizma Oosthuizen utshele inkantolo ukuthi mhlaka-15 Okthoba 2011, wabe esebenza eNational Hospital, ngesikhathi ekuthiwa kwadlwengulwa ngaso isiguli esineminyaka engu-50 ubudala.
"Akaze singitshele ukuthi kwenzekani kanjani. Ummangali wathi inesi lesifazane lamcindezela phansi ngesikhathi elesilisa lizitika ngaye."
U-Oosthuizen uthi iziguli ezinomdlavuza zigcinwa zodwa zingahlanganiswa nezinye, uthi kwacishwa amalambu ngo-22:00 kwasala lawo asemagumbini eziguli nala kusebezela khona amanesi.
Umsolwa uKodisang Michael Moema uyaliphika leli cala lokudlwengula abhekene nalo.
Kuthiwa lona walala isiguli ngaphambili nangemuva, isiguli sabika isehlakalo kumyeni waso, owabe esevula icala.
Isiguli sathuthelwa eMedi-Clinic, sagcina ngokudlula emhlabeni, mhlaka-26 Novemba 2011.
Icala liyaqhubeka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ingqungquthela ibuyise isithunzi se-ANC - Mkhize
2012-12-21 12:22
Bloemfontein - Ingqungqthela ye-ANC ebibanjelwe eMangaung ibuyise isithombe esiyiso seqembu, kusho uMgcinamafa omusha weqembu uZweli Mkhize ngemuva kwenkomfa ngoLwesihlanu.
"Sinethemba eliqinile. Siphinde sibe nentsha ephuma ezindaweni ezihlukene … iqembu lingakwazi ukumelana nezinselelo elibhekana nazo," kusho uMkhize.
Ubekhuluma esidkweni sasekuseni esihlelwe yiphephandaba iThe New Age.
Umsebenzi wakhe ukuhlangana nabahambisana ne-ANC nokuthi akhankasele amanye amalungu eqembu, usho kanje.
USihlalo kazwelonke, uBaleka Mbete, uthe iqembu selilulungele ushintsho lwesibili.
"Sifunde okuningi, sawenza namaphutha, kodwa manje sesihlome ngokwanele ukubeka iNingizimu Afrika phambili."
Ubuholi kanye nemigomo ekhona iwulungele umsebenzi, ephetha.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuqoshwa i-DVD ngomdlalo uMshika ShikaComment on this story
NQOBILE MASIMULA
BAZOZITHOKOZELA abalandeli bomdlalo wethelevishini osanda kuphela obizwa ngoMshika Shika, izindaba zokuthi kuzokhishwa i-DVD eneziqephu ebezikhonjiswa zalo mdlalo.
Lo mdlalo obukhonjiswa kuMzansi Magic ngoLwesibili ebusuku uzokwenza okungajwayelekile nokuzojabulisa abalandeli bawo ngale DVD njengoba kungasiyo into eyandile kuleli ukuthi umdlalo ovutshelwe kuleli nobukhonjiswa kuthelevishini uphinde utholakale njengefilimu ngalolu hlobo.
UNomphelo Ndzimela okhulumela uMzansi Magic, uthe konke sekumi ngomumo ngale ngqophamlando njengoba sekusele ukuthi idedelelwe umphakathi ngoJulayi nonyaka.
“Njengamanje sesiphezu kwezinhlelo zokuqhubeka neziqephu (ezintsha) zoMshika Shika ezizotshengiswa ekuqaleni konyaka ozayo kanti asikathathwa isinqumo sokuthi nalezo ziqephu zizokwenzelwa i-DVD noma cha,” kuchaza uNomphelo.
Uthe okwamanje abakafuni ukuphumela obala ngabalingisi njengoba lo mdlalo ubugabe ngabalingisi abavele abangosaziwayo njengoMxolisi Majozi odume ngelikaZuluboy kubathandi be-hip hop, uMnqobi Mdabe odume ngelikaShota kubathandi bomculo we-house nabanye.
UNomphelo uthe yize kuzobe kuqopheka umlando ngoMshika Shika kodwa uMzansi Magic usunesikhathi ukhipha ama-DVD ezinhlelo ezikhonjiswa kulesi siteshi njengemidlalo efana ne-48 nothi Who Made Me Pregnant.
“Okunye okwenza uMshika Shika wehluke ngokuthi ungumdlalo wokuqala esiwenze ngokuhlanganyela nenkampani ebizwa nge-DVD8 Films nokuyibona abahlanganise amakhanda nenye okuthiwa yi-Indigenous Films okuyiyona ezosabalalisa i-DVD yoMshika Shika,” usho kanje.
Uthe imigomo yesiteshi uMzansi Magic ivumela abenzi bamafilimu adlalwa kulesi siteshi ukuthi bazenzele imali ngokudayisa ngama-DVD omsebenzi wabo esikhathini esiyiminyaka emibili wakhonjiswa lowo mdlalo.
“Thina sibe sesibasiza ngokubamakethela leyo DVD ngokuyikhombisa kuMzansi Magic,” kuchaza uNomphelo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
WASHINGTON DC—
Isisekelo sombuso welizwe esitsha sikubeka sobala ukuthi umuntu ubizwa ngokuthi yisizalwane se Zimbabwe nxa ezalelwe kulelo lizwe kumbe njalo elomzali oyisizalwane se Zimbabwe ohlala emazweni.
Kuzoba labanye abathola ilungelo lokuba yisizalwane se Zimbabwe ngokubhalela kugatsha lukahulumende olubona ngokwenzakala elizweni.
Abantwana abazalwa yizizalwane ze Zimbabwe ezisebenzela uhulumende lalabo abasebenzela inhlanganiso zomhlaba, balelungelo lokuthiwa yizizalwane zeZimbabwe.
Isisekelo lesi siyatsho njalo ukuthi idale le phalamende kumele lethule umthetho wokuthi abantu bokuza njalo labantwana abazalwa yizizalwane ze Zimbabwe ezisemazweni ezingasebenzeli uhulumende lenhlanganiso zomhlaba, baphiwe ilungelo lokuthola iDual Citizenship.
Ingcwethi zemithetho yokungena lokuphuma kwabantu emazweni zithi isisekelo lesi kumele sinike wonke umuntu oseyisizalwane seZimbabwe imvumo yokuba leDual Citizenship.
Umnu. Kucaca Phulu igqwetha elibona ngezamalungelo oluntu uthi isisekelo lesi simumethe okungcono kwezelungelo lokuba yisizalwane se Zimbabwe kulalokho okwakukusisekelo sombuso eseLancaster House Constitution.
Kodwa-ke uMnu. Nkululeko Sibanda ingcwethi kwezombusazwe ose Huddersfield University eLondon uthi bekumele ukuthi isisekelo lesi sijule kakhulu ngeDual Citizenship.
Ingxoxo Esiyenze Umnu. Kucaca Phulu LoMnu. Nkululeko Dube


text:
Usehlwithwe iNkaba yezingqalabutho uFlorenceComment on this story
MBALI KHANYILE
USEJOYINE umdlalo obophele izinkakha zosaziwayo okhonjiswa kuMzansi Magic phakathi nezinsuku ngo-8 ebusuku uFlorence Masebe.
Lo mlingisi ozodlala kwiNkaba useqalile ukushutha iziqephu zalo mdlalo kanti uzoqala ukubonakala kuwona ngo-Agasti 13 ngokukaBongi Potelwa okhulumela lo mdlalo.
“UFlorence Masebe uzolingisa indawo kaGloria owesifazane okhaliphile, osezingeni eliphezulu futhi onemali. UGloria odume iGoli lonke ungumngani weqiniso owazana noNomsa kudala besakhula,” kuchaza okhulumela lo mdalo.
UFlorence uthe ukuba ngomunye wabalingisa kulo mdlalo kuyisibusiso kakhulu kuyena njengoba uqukethe izingqalabutho emkhakheni wezokulingisa.
“Izinto zingihambela kahle kakhulu kulezi zinsuku okusho ukuthi uyabonakala umsebenzi wami njengoba sengibalwa nabalingisi balo mdlalo osenezinyanga ukhonjiswa kulo nyaka nobukeka sengathi izinga lawo lizokwenyuka ngesivinini ngenxa yabalingisi abasebenza ngokuzikhandla abadlala kuwona,” kuchaza lo mlingisi obezwakala ejabulile ngesikhathi ekhuluma nentatheli mayelana nokuqokelwa le ndawo azoyidlala.
Echaza ngezinye izinhlelo aphezu kwazo uthe umatasa neminye imidlalo azobonakala elingisa kuyona maduze okubalwa kuyo nefilimu yolimi lwesiVenda esihloko sithi i-Elelwani okungenye yamafilimu akhonjiswa kwi-Durban International Film Festival yalo nyaka.
UFlorence osanda kushiya umdlalo okhonjiswa ku-SABC 2 i-7de Delaan waqala ukugqama ngesikhathi elingisa emdlalweni owuchungechunge okhonjiswa ku-SABC 1 iGenerations.
Phakathi kweminye imidlalo aseke walingisa kuyo kubalwa iMuvhango ne-Soul City kanti izinhlelo aseke wazethula kubalwa iFokus ne-It For Life ku-SABC 2.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kubulawe asebekhulile e-E Cape
2013-01-25 10:01
Johannesbdurg - Uvukele ezindabeni ezishaqisayo umphakathi waseNgcobo, e-Eastern Cape, kulandela ukubulawa kwabantu ababili asebekhulile, kusho amaphoyisa ngoLwesihlanu.
Owesifazane, 73, utholwe enklinyiwe emzini wakhe abehlala kuwo yedwa eManzana, kusho uColonel Mzukisi
Fatyela.
"Sisola ukuthi udlwenguliwe ngenxa yobufakazi esibubone endaweni yesigameko," esho.
EMthintloni, Ngcobo, kudutshulwe kwabulawa owesilisa, 77, yizigebengu ezingaziwa ngoLwesine ebusuku, kusho uFatyela.
"Abahlaseli bakhe bambulale bevele ngewindi."
Kuboshwe amadoda amabili, aneminyaka engu-23 no-26 ubudala, nazophekwa ngemibuzo mayelana nalezi zigameko.
Uphenyo luyaqhubeka.
- Landela
IzindabaNews24 kuTwitter
- SAPA


text:
Isiqalile imashi yama-etolls eGoli
2013-02-11 12:01
Johannesburg - Abashayeli bezimoto baseGauteng bangalindela isiminyaminya njengoba iCosatu isiqale imashi ezwakalisa ukuthukuthela ngama-etolls.
Amakhulu abantu kulindeleke ukuba babe yingxenye yombhikisho, lapho kuzobonakala khona izimoto zishaya ngolonwabu emigwaqeni eyahlukene, u-N14, R21 naku-N1.
Ukuhamba kancane kwezimoto kuqale ngo-07:30 kanti kuqale esikhumulweni samabhasi akwaPutco eMarabastad, kwaqhubeka ngogwaqo uStruben, Sisulu kanye noFrancis Baard.
Ngokusho kweCosatu, imoto ezobe ihola lo mbhikisho izohamba kuFrancis Baard street iye ku-N4, iyongena ku-N1 iqhubeke njalo ngawo u-N1 ibheke eGoli.
Imoto leyo izobuyela ku-R21 isilibhekise ePitoli, okuyilapho izohamba khona njalo ilibhekise eFountains Circle, iye kuNelson Mandela Drive nakuLilian Ngoyi Street, ngasenyakatho.
Izobe isijika ngakwesobunxele kuJohannes Ramokhoase Street ibuyele esikhumulweni samabhasi akwaPutco eMarabastad.
Abashayeli bayacelwa ukuba bayigweme le migwaqo uma kungenzeka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Iqhwa liphazamise okuningi eTokyo
2013-01-15 12:03
Tokyo - Isikhumulo sezindiza esiseTokyo, iNarita, simise ukusebenza kanti bangu-3 400 abantu abasale dengwane ngenxa yesithwathwa esidale ukuthi kumiswe amabhanoyi angu-71.
Ukuwa kwesithwathwa kokuqala kule sizini kuphazamise ukuhamba kwezimoto nezitimela.
Izikhulu zesikhumulo kudingeke ukuthi zihlinzeke abantu ngezikhwama zokulala, amanzi nokuya ngasethunjini kulabo abasale bedinga.
Izitimela nababhanoyi kulindeleke ukuthi kusebenze ngezikhathi ezinqunyiwe ngoLwesibili.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone omunye kwawakwaKito
2013-01-16 12:04
Durban - Iphoyisa elabe lisebenza nethimba lamaphoyisa asatshwayo aseCato Manor, nebelingumsolwa emacaleni ahlanganisa awokubulala, limelwe yinhliziyo lashona, kubika iThe Mercury.
Umbiko wangoLwesithathu uthi iphoyisa lishone sekusele izinsuku ezine lihlanganise iminyaka yokuzalwa engu-41.
UCaptain Vincent Auerbach, obebekwe eNkantolo yeMantshi yaseWentworth, ushone eqeda ukufonela umngani wakhe uBruce McInnes, emazisa ngezinhlungu anazo esifubeni.
UMcInnes utheleke emzini ka-Auerbach, oseBluff, evele engasaphefumuli, abosizo lokuqala nabo behlulekile umkuvusa.
Umufi ungumsolwa wesibili ukuthi ashone kulaba bakwaKito, ababhekene namacala.
UCaptain Neville Eva, 45, naye obenesifo esihlobene nenhliziyo, washona ngenyanga kaNovemba.
U-Auerbach, uMcInnes, kanye neNhloko yophiko loKlebe KwaZulu-Natal uMajor-General Johan Booysen kanye nabanye ozakwabo, babhekene namacala alinganiselwa ku-100 ahlanganisa nawokubulala.
Amaphoyisa akwaKito, aze azitholela igama elithi “bangomashayabhuqe”, ngenxa yesihluku sokufa kwabasolwa abafela ezandleni zala maphoyisa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ulahlwe elokubulala ngokungenhloso oweHummer
2013-02-05 10:02
Johannesburg - Umshayeli weHummer eyashayisa abantu abathathu ababehamba ngezithuthuthu, kwashona ababili kwathi omunye walimala, utholakale enecala lokubulala ngokungenhloso, kubika iphephandaba iBeeld ngoLwesibili.
INkantolo yesiFunda ePitoli ithole u-Indi Himalindi Chiyabu, 31, waseZambia, enamacala amabili okubulala ngokungenhloso, nelesithathu lokuhamba endaweni yesigameko aphinde angabiki ngengozi.
IMantshi uBen van Schalkwyk uthe laba ababehamba ngezithuthuthu babengeke bakwazi ukuvika le moto kule ngozi yango-2010, wathi konke okwenzeka kwaba yiphutha likaChiyabu.
UPieter Coetzee noJP Kruger, bobabili ababengamalungu eChristian Motorcyclists Association SA, bashonela endaweni yesehlakalo.
Indodakazi kaCoetzee, uPieter jr, walimala kanzima.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA